Netizen kecam cara lelaki suruh anak makan, anggap kurang bijak
Oleh ALWANI ZAFIRAH

29 Januari 2022, 1:51 pm
PETALING JAYA – Telatah anak-anak yang masih kecil pasti banyak ragamnya terutamanya pada waktu makan sehingga ada yang perlu dipaksa untuk makan.
Keadaan ini memerlukan kebijaksanaan ibu bapa dalam mendidik anak-anak dengan cara yang betul.
Namun, berbeza dengan tips yang diberikan oleh seorang lelaki di media sosial mengenai tindakan yang dilakukannya untuk memastikan seorang kanak-kanak perempuan mahu disuapkan makanan telah mengundang pelbagai reaksi orang ramai.
Menerusi perkongsian video tersebut, kanak-kanak itu dikatakan susah untuk diajak makan pada mulanya.
Lebih menarik perhatian apabila lelaki tersebut terpaksa berlakon menggunakan anak patung dengan menanyakan sama ada hendak makan atau tidak.
Sebaik saja anak patung menjawab tidak yang dilakonkan oleh seorang wanita sambil memangku kanak-kanak itu, patung itu dibelasah dan dipukul oleh lelaki tersebut.

Setelah itu, apabila ditanyakan sekali lagi barulah anak patung itu mahu makan dan kanak-kanak perempuan yang melihat lakonan tersebut dilihat melopong dan terus mahu makan apabila disuap.
Dalam pada itu, rata-rata orang ramai kurang senang dengan cara yang yang dilakukan oleh lelaki tersebut dan menganggap situasi itu boleh mendatangkan ketakutan dan trauma kepada kanak-kanak itu.
“Boleh buatkan budak itu trauma kalau ajar cara macam ini, kesian dia,” kata Musfirah Danyati.
“Bersedialah duit untuk sesi psikologi sepanjang anak itu membesar sebab trauma masa kecil, dah banyak kes punca dari cara ibu bapa yang salah,” kata @2019fn2021nf2022.
Sementara itu, seorang lagi pengguna menasihatkan setiap ibu bapa agar lebih bijak dalam menasihatkan anak-anak bukan dengan cara menakutkan mereka kerana boleh memberi kesan kepada mental.
“Tak sesuai buat macam itu, kena bagi tahu yang benar kenapa perlu makan bukan takutkan,” ujar Kitchen Garden. – K! ONLINE


[VIDEO] Laluan Karak sesak 20KM, kemalangan 7 kenderaan
Oleh FITRI HAZIM

29 Januari 2022, 12:54 pm
PETALING JAYA – Aliran trafik di Lebuh Raya Pantai Timur (LPT) dilaporkan sesak disebabkan kemalangan membabitkan tujuh buah kenderaan termasuk sebuah lori kontena.
Menurut maklumat yang dikongsikan Lembaga Lebuhraya Malaysia (LLM), kemalangan berlaku di Kilometer (KM) 40 arah Timur dekat Genting Sempah itu yang menyebabkan lorong tengah dan kanan terhalang.
Susulan kemalangan di KM40 arah timur. Semua laluan kini telah dibuka. Sila pandu dengan berhati-hati dan patuhi arahan lalu lintas serta kadar kelajuan yang ditetapkan.
“Terdapat kemalangan lori kontena dan kereta di laluan Genting Sempah-Bukit Tinggi (KM40 arah Kuantan). Lorong kanan dan tengah terhalang.
“Trafik sesak sepanjang 20.5KM Jalan Lingkaran Tengah 2 (MRR2) ke Bukit Tinggi disebabkan kemalangan yang menyebabkan aliran trafik perlahan.
“Susulan itu, pengguna jalan raya diminta untuk berhati-hati memandu,” katanya tadi. – K! ONLINE


Bendang kering, pesawah berdepan kerugian RM800,000
Oleh TOREK SULONG

29 Januari 2022, 2:17 pm
PASIR PUTEH – Seramai 150 petani yang mengusahakan padi di Bendang Gaal, Gong Datuk dan Wakaf Bunut di sini berdepan kerugian lebih RM800,000 apabila tanaman mereka terjejas akibat musim kemarau yang melanda lebih awal daripada jangkaan mereka.
Petani mendakwa, tiga bendang seluas kira-kira 200 hektar itu tidak menerima bekalan air sejak sebulan lalu sehingga kawasan mereka mencari rezeki menjadi kering-kontang sekali gus menyebabkan proses pemberian baja kepada benih padi varieti CL20, 277 dan 269 tidak dapat diteruskan.
Seorang petani, Abdul Rahim Ab. Rahman, 62, yang mengusahakan sawah seluas 37 hektar berkata, padi yang berusia 70 hari kini sedang bunting dan jika masalah bekalan air tidak diselesaikan segera tanaman itu akan berbuah tanpa isi.
“Selama ini kami bergantung kepada taburan hujan, namun kemarau melanda lebih cepat hingga tanah merekah awal tahun ini. Semua parit dan longkang saliran air turut kering malah kami juga tuada sumber air terdekat untuk disalirkan ke sawah.
“Kami memohon agensi pertanian terlibat supaya buat kajian dan bantu kami bekalkan air ke dalam parit untuk disalirkan kepada sawah masing-masing,” katanya ketika ditemui pemberita di Bendang Gaal di sini hari ini.
Terdahulu, lebih 50 pesawah berkumpul secara aman di situ yang menggesa agensi kerajaan mengambil berat dan segera bertindak membantu mencari kaedah penyelesaian terhadap isu kemarau. -K! ONLINE


LVMH untung besar semasa pandemik
Oleh KOSMO!

29 Januari 2022, 1:00 pm
PARIS – Kumpulan barangan mewah utama dunia, LVMH lebih sekadar pulih daripada pandemik Covid-19 apabila mencatat jualan dan keuntungan terbesar untuk tahun 2021.
Kumpulan  yang meliputi jenama fesyen Louis Vuitton, Dior dan Celine di samping champagne Moet & Chandon itu menjana perolehan sebanyak €64.2  bilion (RM300.29 bilion)  tahun lalu.
Angka tersebut merupakan peningkatan 44 peratus berbanding 2020 apabila sektor barangan mewah terjejas teruk akibat penutupan kedai-kedai fesyen. Ia juga peningkatan 20 peratus berbanding perolehan sebelum pandemik dalam tahun 2019.
Untung bersih LVMH pula mencecah €12 bilion (RM56.13 bilion)  iaitu pertambahan 156 peratus daripada tahun 2020 dan 68 peratus berbanding 2019.
“Di sebalik ketidaktentuan yang berterusan pada permulaan tahun baharu disebabkan pandemik, kami mengharungi 2022 dengan keyakinan dan yakin bahawa LVMH berada dalam kedudukan terbaik untuk mengukuhkan lagi penguasaannya dalam pasaran barangan mewah,” kata Ketua Pegawai Eksekutifnya, Bernard Arnault  dalam satu kenyataan.
Perolehan syarikat itu melepasi unjuran penganalisis-penganalisis yang diterbitkan oleh agensi berita Bloomberg iaitu €62.2 bilion (RM290.94 bilion) dalam pendapatan  dan keuntungan bersih berjumlah €10.7 billion (RM50.05 bilion).

LVMH merancang memberi ganjaran kepada pemegang saham dengan dividen sebanyak  €10 (RM46.77) , meningkat berbanding  €6 (RM28.06) pada tahun lalu. – AFP


TNB kongsi tip penggunaan elektrik semasa musim Tahun Baharu Cina
Oleh HARRITH HISHAM

29 Januari 2022, 2:39 pm
PETALING JAYA – Tenaga Nasional Berhad (TNB) menyarankan beberapa panduan bagi memastikan peralatan elektrik dan kediaman ditinggalkan dalam keadaan selamat buat pengguna yang pulang ke kampung halaman sempena Tahun Baharu Cina.
Menurut TNB, tip keselamatan yang disarankan adalah bagi memastikan peralatan elektrik dan kediaman ditinggalkan dalam keadaan selamat serta jimat tenaga.
“Pengguna disarankan untuk menutup suis peralatan elektrik yang tidak digunakan dan tanggalkan palam bagi mengelakkan arus elektrik terus mengalir dan pastikan semua soket dalam keadaan baik dan tidak dibebankan dengan penyesuai (adapter) dan kabel penyambung (extension cable).
“Di samping itu, gulungan wayar sambungan tambahan (extension wire) perlu dibuka sepenuhnya untuk mengelakkannya menjadi terlalu panas jika digunakan.
“Pengguna juda digalkkan menggunakan alat pengukur masa (timer) sekiranya ingin memasang lampu bagi tujuan keselamatan agar ia tidak menyala 24 jam.
“Selain itu, pastikan peralatan elektrik yang ingin digunakan bagi memastikan ia berada dalam keadaan baik dan berfungsi dengan lancar,” katanya dalam satu kenyataan hari ini.

Jelasnya lagi, untuk kediaman yang akan menjadi tumpuan keluarga berkumpul, pengguna dinasihatkan agar tidak menggunakan soket elektrik secara berlebihan bagi mengelakkan beban elektrik keterlaluan.
“Para pengguna dinasihatkan menghubungi TNB CareLine di talian 15454 atau Facebook TNB CareLine untuk mendapatkan bantuan sekiranya berlaku gangguan bekalan elektrik pada cuti Tahun Baharu Cina nanti,” ujarnya. -K!ONLINE


Rumah penduduk di Kampung Tasek rosak akibat ribut
Oleh ZAKI SALLEH

30 Januari 2022, 8:33 pm
IPOH – Beberapa buah rumah di Kampung Tasek di sini rosak teruk dalam kejadian ribut petang ini.
Kejadian pada pukul 6.45 petang itu menyebabkan atap rumah penduduk di kampung berkenaan diterbangkan angin kencang yang berlaku ketika hujan lebat.
Sebatang pokok tumbang akibat kejadian ribut tersebut.
Pihak bomba dan agensi penyelamat lain telah digerakkan ke kawasan tersebut sebaik menerima panggilan.
Tindakan sewajarnya sedang dilakukan termasuklah mengenal pasti jumlah kediaman serta penduduk yang terkesan. – K! ONLINE


Lelaki parah, dua anjing mati diserang 3 harimau
Oleh KOSMO!

30 Januari 2022, 7:00 pm
BANGKOK – Seorang lelaki etnik Karen dilaporkan cedera parah dan dua ekor anjingnya mati selepas diserang tiga ekor harimau di hutan daerah Thong Pha Phum dalam wilayah Kanchanaburi, tengah Thailand, lapor akhbar Bangkok Post.
Kejadian itu dimaklumkan oleh pegawai taman negara semalam, manakala serangan itu berlaku pada hari sebelumnya.
Renjer Taman Negara Khao Laem kini melarang orang ramai masuk ke hutan berhampiran anak sungai Pilok-Samathor dan kawasan sekitarnya selama 90 hari bagi tujuan keselamatan.
Pengarah Pejabat Wilayah 3 Kawasan Terlindung (Ban Pong), Niphon Chamnongsirisak berkata, mangsa merupakan seorang penduduk tempatan dikenali sebagai Wan, 46, yang berasal daripada suku Karen dan tidak memiliki kad pengenalan.
“Mangsa yang tinggai di luar Pilok, daerah Thong Pha Phum meninggalkan kampungnya sekitar pukul 10 pagi (waktu tempatan) Jumaat (kelmarin) untuk mengumpulkan sembilan ekor kerbaunya yang sedang meragut di Hutan Samathor dalam Taman Negara Khao Laem. Lokasi itu adalah sekitar 4 hingga 5 kilometer dari rumahnya.
“Wan yang ditemani tiga ekor anjing, berada di hutan sekitar tengah hari apabila dia melihat tiga ekor harimau meluru ke arahnya. Dia diserang tetapi berjaya memanjat pokok untuk melarikan diri. Bagaimanapun, dua anjingnya diserang dan dibunuh,’’ jelas Niphon.

Setelah harimau itu berundur, mangsa bertindak turun dari pokok lalu menaiki kerbaunya untuk pulang ke rumah sebelum bertemu seorang kawan untuk meminta bantuan.
Tambah Niphon, mangsa sedang dirawat di Hospital Thong Pha Phum setelah mengalami Kira-kira 20 luka yang sebahagiannya serius di leher, tangan, lengan, kaki dan muka.
Selepas serangan berlaku, Taman Negara Khao Laem mengerahkan kira-kira 10 renjer hutan untuk memeriksa kawasan kejadian dan meronda bagi mengelakkan haiwan itu menyerang penduduk setempat.
Pihak berkuasa taman negara telah menyediakan 10,000 baht (RM1,254.34) sebagai bantuan awal kepada keluarga mangsa. Isteri kepada Wan, Porkalee, 33, menerima wang itu semalam. -Agensi


Nadal cipta rekod Grand Slam ke-21
Oleh KOSMO!

30 Januari 2022, 10:39 pm
MELBOURNE – Bintang tenis dunia, Rafael Nadal menepati ramalan apabila berjaya merangkul gelaran Grand Slam ke-21 selepas menjuarai Terbuka Australia sebentar tadi.
Bagaimanapun, perjalanan Nadal untuk meraih kemenangan tidak semudah disangka apabila jaguh berusia 36 tahun dipaksa bermandi peluh untuk mengatasi Daniil Medvedev dalam pertarungan lima set.
Nadal yang ketinggalan dua set perlawanan awal menggunakan pengalaman yang ada sebelum bangkit menundukkan pemain dari Rusia itu 2-6, 6-7, 6-4, 6-4, 7-5 di Arena Rod Laver dalam tempoh lima jam 24 minit.
Hasil kemenangan tersebut, Nadal kini menjadi pemain perseorangan lelaki memegang rekod kejuaraan Grand Slam paling banyak.
Sebelum ini, Nadal berkongsi rekod 20 kejuaraan Grand Slam bersama-sama seteru utama, Novak Djokovic dan Roger Federer.
Keputusan itu juga menyaksikan ia merupakan gelaran keduanya di Terbuka Australia selepas kali pertama pemain Sepanyol itu memenanginya pada tahun 2009. – K! ONLINE


Lelaki 78 hari makan daging mentah
Oleh KOSMO!

30 Januari 2022, 8:00 pm
WASHINGTON – Seorang lelaki dilaporkan menguji tahap kesukaannya terhadap daging dengan memakan hidangan daging mentah pada  setiap hari, lapor laman metro UK semalam.
Lelaki karnivor itu setakat ini berjaya memakan makanan mentah kesukaannya itu selama 78 hari termasuk dada ayam, stik, ikan todak dan dia nampaknya tidak mengalami sebarang keracunan makanan yang teruk.
Usahanya dimuat naik ke akaun Instagram bernama @rawmeatexperiment. Lelaki itu turut berkongsi diet hariannya dengan peminat.
Lelaki tersebut akan menyaluti makanannya dengan telur mentah atau susu haiwan sebelum memakannya.
Menerusi satu hantaran terawalnya, lelaki yang tidak disebutkan namanya dan tinggal di Amerika Syarikat (AS) itu dilihat menggigit daging stiknya sementara disaksikan dengan lapar oleh anjingnya.
Lelaki itu bahkan pernah memakan hati lembu dan susu unta yang mentah.

Dalam satu hantaran di Instagram, dia menceritakan bahawa pernah mengalami masalah kesihatan setelah mengamalkan diet berasaskan tumbuhan lalu beralih kepada daging. – Agensi


Cahaya Menara KL, Pintasan Saloma solidariti Malaysia tamatkan NTD
Oleh PETAH WAZZAN ISKANDAR

30 Januari 2022, 8:38 pm
PUTRAJAYA – Malaysia terus komited menyertai usaha komuniti global untuk menamatkan Penyakit Tropika Terabai (NTD) dan membebaskan generasi akan datang daripada penyakit kemiskinan dengan pencahayaan struktur ikonik seperti Menara Kuala Lumpur dan Pintasan Saloma hari ini.
Menteri Kesihatan, Khairy Jamaluddin Abu Bakar berkata, pencahayaan dua struktur ikonik itu adalah solidariti Malaysia sempena Hari Penyakit Tropika Terabai Sedunia ketiga yang disambut setiap tahun pada tanggal 30 Januari sejak tahun 2020.
Katanya, penyakit NTD merangkumi 20 jenis penyakit seperti Denggi, Chikungunya, Chagas Disease, Buruli Ulcer dan pelbagai lagi yang mampu melemahkan, menjejaskan fizikal serta boleh menyebabkan kematian.
“Kementerian Kesihatan (KKM) dengan kerjasama Crown Prince Court of Abu Dhabi Yayasan Bill & Melinda Gates, Carter Center, The END Fund, Uniting to Combat NTDs, DNDi dan lebih 300 pemimpin kerajaan, kesihatan, komuniti dan perniagaan, menggunakan kesempatan ini untuk melaksanakan pelbagai aktiviti kesedaran.
“Ia termasuklah ceramah daripada pakar kesihatan serta penyampaian maklumat berkenaan NTD kepadamasyarakat dalam usaha menghapuskan NTD secara menyeluruh,” katanya dalam satu kenyataan di sini hari ini.
Mengulas lanjut, Khairy Jamaluddin berkata, tahun ini menyaksikan penglibatan kali kedua negara Malaysia dalam sambutan World NTD, dan fokus utama Malaysia adalah memerangi penyakit
Denggi. – K! ONLINE


Hujan lebat, ribut petir di 7 negeri malam ini
Oleh ALWANI ZAFIRAH

30 Januari 2022, 7:19 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan tujuh negeri pada malam ini.
MetMalaysia dalam satu kenyataan di Facebook berkata, keadaan hujan lebat, ribut petir serta angin kencang dijangka berlaku bagi keseluruhan kawasan negeri Perlis dan Wilayah Persekutuan Labuan.
Selain itu, di Kedah melibatkan kawasan Kubang Pasu, Pokok Sena, Padang Terap, Pendang, Sik dan Baling dengan keadaan cuaca buruk yang sama.
“Di Perak, hujan lebat serta ribut petir tertumpu di daerah Kampar, Kinta dan Muallim serta Hulu Selangor, Selangor.
“Manakala keadaan yang sama melibatkan tiga kawasan di Johor termasuklah Batu Pahat, Pontian dan Johor Bahru,” katanya di sini hari ini.
Sehubungan itu, MetMalaysia menjangkakan cuaca buruk ini akan berterusan sehingga pukul 9 malam hari ini bagi negeri-negeri yang terlibat.

Sementara itu, hujan lebat serta ribut petir diramal melanda negeri Sarawak dan Sabah sehingga pukul 10 malam nanti.
“Keadaan ini melibatkan kawasan Serian, Samarahan (Simunjan), Sri Aman, Sarikei (Julau), Sibu, Mukah (Dalat dan Mukah) dan Kapit (Song dan Bukit Mabong) di Sarawak.
“Di Sabah, kawasan yang terlibat adalah sekitar Pantai Barat (Tuaran dan Kota Belud),” ujarnya.
Dalam pada itu, MetMalaysia melaporkan ramalan cuaca signifikan bermula esok sehingga 6 Febuari 2022 bagi kawasan di Pantai Timur Semenanjung dan Timur Sabah yang akan mengalami cuaca lembap pada sebelah pagi.
Seterusnya, bagi kawasan barat Sabah, barat dan tengah Sarawak serta Pantai Barat Semenanjung dijangka mengalami ribut petir serta hujan lebat pada waktu petang hingga awal malam dalam tempoh tersebut. – K! ONLINE


Permit ditarik jika ramai pemegang lesen kemalangan
Oleh ROSLIZA MOHAMED

30 Januari 2022, 6:47 pm
KOTA BHARU – Jabatan Pengangkutan Jalan (JPJ) akan menggantung atau membatalkan permit institut memandu yang didapati melahirkan ramai calon yang terbabit dalam kemalangan dan tidak mematuhi undang-undang jalan raya.
Ketua Pengarah JPJ, Datuk Zailani Hashim berkata, langkah itu akan dilakukan selepas JPJ melaksanakan sistem kod pendigitalan pada lesen yang dapat mengesan kesalahan pemandu bermula tahun ini.
Menurutnya, menerusi sistem itu, JPJ dapat mengesan setiap lesen memandu yang dikeluarkan dari institut memandu di negara ini.
“Tindakan boleh diambil termasuk membatalkan lesen bergantung kepada kesalahan selepas diputuskan oleh mahkamah.
“Selain itu, permit institut memandu juga boleh digantung atau dibatalkan dan sijil pengajar boleh ditarik balik sekiranya didapati pemandu yang belajar di tempat mereka melakukan kesalahan trafik,” katanya. – K! ONLINE.


‘Terpulang Muizz nak kahwin siapa pun’ – Nadia Brian
Oleh KOSMO!

30 Januari 2022, 9:00 pm
PETALING JAYA – “Dia nak mengurat siapa, itu hak dia.”
Demikian respons pelakon, Nadia Brian berhubung desas-desus percintaan bekas suaminya, Muizz Nasruddin dengan pelakon berstatus ibu tunggal, Fatin Afeefa.
Pemilik nama sebenar, Nadia Najwa Mohamed Rashidi itu berkata, urusan jodoh bekas suaminya tiada kena mengena dengan dirinya, namun dia sentiasa mendoakan yang terbaik buat ahli perniagaan itu.
Bintang filem Ratu Kala Jengking itu mengakui berlapang dada jika Muizz kembali bertemu jodoh dengan selebriti bahkan rakan seperjuangan dalam arena seni tanah air.
“Terpulang dia (Muizz) nak berkawan dan berkahwin dengan siapa waima dengan Fatin sekalipun. Jodoh itu merupakan rahsia Allah. Saya sendiri tak sangka berkahwin dengan Muizz, namun akhirnya terpaksa berpisah. Dah namanya jodoh, kita tak tahu.
“Saya dengan Muizz tiada masalah dan tidak berdendam antara satu sama lain. Saya doakan yang terbaik buat dia dan buat semua orang. Saya juga berharap dia mendoakan yang baik-baik buat diri saya.

“Dia nak mengurat siapa, itu hak dia. Saya juga mempunyai hak sama sebab saya tidak lagi berstatus isterinya dan dia bukan lagi suami saya,” katanya ketika dihubungi Kosmo!.
Terdahulu, Muizz dikatakan cuba mengurat Fatin Afeefa yang memuat naik sekeping gambar menunjukkan dia sedang melakukan kerja di hadapan komputer riba.
“One day, or day one? You decide. (Satu hari atau hari pertama? Anda tentukan),” tulis Fatin sebagai kapsyen.
Muizz kemudian membalas dengan menulis: “A day with you (sehari bersama anda).”
Nadia, 31, berkahwin dengan Muizz 9 November 2019, namun bercerai talak satu 3 April 2021.


Korea Utara lancar misil paling berkuasa sejak 2017
Oleh KOSMO!

30 Januari 2022, 9:00 pm
SEOUL, Korea Selatan – Korea Utara melakukan ujian peluru berpandu paling berkuasanya sejak 2017 semalam sekali gus pelancaran ketujuh bulan ini, manakala Seoul memberi amaran bahawa Pyongyang mungkin melancarkan ujian misil nuklear atau jarak jauh selepas ini.
Pyongyang tidak pernah melancarkan sebegitu banyak peluru berpandu dalam masa sebulan dan pada minggu lalu pula, ia mengugut membatalkan moratorium kendiri untuk tidak menguji senjata nuklear atau peluru berpandu jarak jauh yang dipatuhi sejak hampir lima tahun lalu.
“Korea Utara hampir memusnahkan deklarasi moratoriumnya sendiri,” kata Presiden Korea Selatan, Moon Jae-in dalam satu kenyataan selepas mempengerusikan mesyuarat tergempar Majlis Keselamatan Negara di Seoul.
Tentera Korea Selatan menyatakan semalam bahawa pihaknya mengesan sebuah peluru berpandu jarak pertengahan yang dilancarkan ke arah timur dan jatuh di Laut Timur.
Peluru berpandu balistik semalam dianggarkan mencapai ketinggian 2,000 kilometer dan terbang sejauh 800 kilometer dalam masa setengah jam, kata Ketua Staf-Staf Bersama Korea Selatan jeneral Nam Yeong-shin di Seoul.
“Ini menunjukkan Pyongyang mungkin melakukan ujian peluru berpandu balistik jarak sederhananya (IRBM) yang pertama sejak 2017,” kata penganalisis Institut Kajian Strategik Antarabangsa, Joseph Dempsey di Twitter.

Kali terakhir Pyongyang menguji peluru berpandu serupa adalah pada 2017 apabila misil Hwasong-12 terbang sejauh 787 kilometer dan mencapai altitud lebih 2,111 kilometer.
Pyongyang telah menguji peluru berpandu hipersonik sebanyak dua kali pada bulan ini selaon melancarkan empat peluru berpandu jarak dekat dan kruz. – AFP


SPRM nafi pegawainya lakukan intimidasi
Oleh LUQMAN RIDHWAN MOHAMED NOR

30 Januari 2022, 8:43 pm
PUTRAJAYA – Suruhanjaya Pencegahan Rasuah Malaysia (SPRM) menafikan tuduhan bahawa pegawainya melakukan intimidasi sebagaimana yang didakwa oleh Ahli Parlimen Simpang Renggam, Maszlee Malik.
SPRM dalam satu kenyataan berkata, pihaknya telah menerima dua aduan terhadap Ahli Parlimen berkenaan dan sedang menjalankan siasatan berhubung perkara tersebut.
“SPRM ingin menegaskan bahawa proses siasatan perlu dijalankan setelah terdapat aduan rasmi berhubung sesuatu kesalahan rasuah dan penyelewengan sebagaimana peruntukan undang-
undang.
“Setiap siasatan yang dijalankan adalah mengikut prosedur operasi standard (SOP) dengan menemu bual beberapa saksi yang terlibat. SPRM tidak akan tunduk kepada tekanan dari mana- mana pihak untuk mengalihkan isu rasuah dan penyelewengan dengan pelbagai tekanan yang sengaja dibuat,” katanya hari ini.
Katanya, siasatan yang dijalankan akan berteraskan prinsip ketelusan, keadilan dan profesionalisme serta berlandaskan undang-undang yang diperuntukkan.
Justeru itu, SPRM berharap agar pihak yang terlibat memberikan kerjasama penuh dan berhenti mensensasikan proses siasatan tersebut. – K! ONLINE


Kanak-kanak 9 tahun kudung zakar ketika menumbuk sayur
Oleh KOSMO!

30 Januari 2022, 6:16 pm
LIBREVILLE, GABON – Seorang kanak-kanak lelaki secara tidak sengaja dilaporkan memotong hujung kemaluannya sendiri menggunakan alu dan lesung ketika menumbuk sayur-sayuran, lapor akhbar Daily Mail semalam.
Ketika kejadian, mangsa dikatakan sedang membantu ibunya menyediakan hidangan di rumah mereka di luar ibu negara Gabon, Libreville.
Kanak-kanak berusia sembilan tahun itu dikejarkan ke hospital di Gabon selepas hujung kemaluannya terpotong ketika meletakkan alat tersebut antara dua pahanya.
Doktor-doktor terus membawanya ke bilik bedah bagi menentukan tahap kecederaannya setelah dia tiba di hospital dengan balutan yang berdarah di celah kangkangnya.
Hujung zakarnya tercabut dengan uretranya iaitu tiub yang menyalurkan air kencing didapati terputus dengan teruk.
Uretranya disambung menggunakan tiub dan kemaluannya kemudian dijahit semula setelah mangsa dibius.

Dia dilaporkan demam selama empat hari selepas pembedahan selesai dengan daging di sekeliling kemaluannya mencecah suhu 39 darjah Celsius.
Bagaimanapun, demamnya reda selepas rawatan dijalankan dan dia dibenarkan keluar dari hospital 25 hari kemudian.
Mangsa dilaporkan pulih sepenuhnya dengan kemaluannya kembali berfungsi secara normal setahun kemudian.
Kisah itu diterbitkan oleh doktor-doktor dari Hospital Pusat Libreville. – Agensi


Kedutaan Malaysia di Seoul beroperasi semula
Oleh AMREE AHMAD

30 Januari 2022, 5:22 pm
PUTRAJAYA – Bangunan Kedutaan Besar Malaysia di Seoul, Korea Selatan akan kembali beroperasi seperti biasa bermula Isnin ini setelah ditutup sementara waktu pada Jumaat lalu.
Menurut kenyataan Ketua Canserinya yang turut disiarkan Wisma Putra di sini hari ini, segala perkhidmatan konsular di kedutaan tersebut juga bakal dibuka semula pada 31 Januari depan.
“Pihak kedutaan turut ingin mengambil kesempatan ini untuk merakamkan penghargaan dan ucapan terima kasih kepada agensi perkhidmatan kecemasan di Republik Korea,” jelasnya.
Canseri diplomatik Malaysia terletak di daerah Hannam-dong itu mengalami kebakaran kecil di tingkat dua bangunan pejabat tersebut pada pukul 9.38 pagi waktu tempatan Jumaat lepas.
Agensi berita rasmi Yonhap melaporkan, kebakaran itu namun telah berjaya dipadam dalam tempoh 17 minit sahaja dan insiden tidak melibatkan sebarang kemalangan jiwa yang serius.
Ia dipercayai berpunca daripada alat pemanas di aras tersebut dan menyebabkan kira-kira 20 orang yang berada dalam kedutaan berkenaan dipindahkan segera ke kawasan selamat.

Pihak berkuasa negara tersebut dilaporkan mendapati kesan kebakaran kecil berkenaan turut telah memusnahkan sebahagian dinding pejabat di bangunan yang berusia 40 tahun itu. – K! ONLINE


Jangkitan baharu lepasi kes sembuh
Oleh SITI A'ISYAH SUKAIMI

30 Januari 2022, 6:30 pm
PUTRAJAYA – Jangkitan harian yang dilaporkan hari ini mencatatkan 4,915 kes termasuk 188 kes import, dengan jumlah keseluruhan kes positif Covid-19 sebanyak 2,865,984 kes.
Ketua Pengarah Kesihatan, Tan Sri Dr. Noor Hisham Abdullah berkata, kes sembuh pula merekodkan sebanyak 3,056 hari ini, menjadikan jumlah kumulatif kes sembuh daripada Covid-19 sebanyak 2,780,771 kes.
“Daripada jumlah kes hari ini, sebanyak 39 kes (0.8 peratus) kategori tiga, empat dan lima serta 4,876 kes (99.2 peratus) melibatkan kategori satu dan dua.
“Terdapat 14 kluster baharu dikenal pasti hari ini dengan jumlah kluster tamat sebanyak 6,112 kluster serta 301 kluster aktif dilaporkan,” katanya dalam satu kenyataan di sini hari ini.
Beliau menambah, sebanyak 120 kes sedang dirawat di Unit Rawatan Rapi dan 65 kes memerlukan bantuan pernafasan. -K!ONLINE


Pendidikan antara 14 kluster aktif di Pulau Pinang
Oleh ISWAN SHAFIQ ISA

30 Januari 2022, 5:55 pm
SEBERANG PERAI – Lapan kluster melibatkan institusi pendidikan antara 14 kluster aktif yang dilaporkan masih berlaku di Pulau Pinang hingga ke hari ini.
Difahamkan, lapan institusi pendidikan itu ialah sebuah Pusat Asuhan Tunas Islam (Pasti), empat pusat tahfiz, dua institut kemahiran serta sebuah politeknik.
Pengerusi Jawatankuasa Agroteknologi dan Keselamatan Makanan, Pembangunan Luar Bandar serta Kesihatan negeri, Dr. Norlela Ariffin berkata, selain pendidikan, sektor lain yang terlibat ialah tiga berkaitan perkilangan, dua sektor tempat kerja dan satu berkaitan keagamaan.
Pada masa yang sama katanya, berdasarkan laporan Pusat Penilaian Covid-19 (CAC) sehingga kelmarin, sebanyak 209 kes harian baharu dilaporkan berlaku di kelima-lima daerah di negeri ini manakala kes harian aktif pula melibatkan 1,289 kes.
“Untuk tempoh yang sama iaitu sehingga pukul 12 tengah hari kelmarin, sebanyak 242 kes baru telah dilaporkan ke CPRC ( Pusat Kesiapsiagaan dan Tindak Cepat Krisis Kebangsaan) Jabatan Kesihatan negeri.
“Ini sekaligus menjadikan jumlah kumulatif kes positif Covid-19 di Pulau Pinang sehingga kini telah mencecah 166,849 kes,” katanya di sini, hari ini. – K! ONLINE


Peniaga Myanmar ditahan simpan 110 karton rokok tiada cukai
Oleh WAT KAMAL ABAS

30 Januari 2022, 5:48 pm
TAIPING – Seorang lelaki Myanmar ditahan polis kerana memiliki 110 karton rokok tanpa cukai bernilai RM14,500 dalam satu pemeriksaan di sebuah kedai runcit di Kamunting semalam.
Ketua Polis Daerah Taiping, Asisten Komisioner Osman Mamat berkata, pihaknya sebelum itu mendapat maklumat dari seorang pegawai Pasukan Polis Marin (PPM) di Kampung Acheh Sitiawan berkenaan perkara itu.
“Bertindak atas maklumat tersebut, pegawai PPM itu bersama anggota dari Balai Polis Kamunting telah membuat serbuan di sebuah kedai runcit di Kamunting pada pukul 8 malam semalam.
“Seorang lelaki Myanmar berusia 40 tahun telah mengaku bahawa beliau adalah pemilik premis tersebut,” katanya dalam satu kenyataan hari ini.
Menurut Osman, pemeriksaan yang dilakukan polis menjumpai rokok pelbagai jenama tanpa cukai kastam. – K! ONLINE.


Kekasih, tak lagi belajar agama? Ini jawapan MK K-Clique
Oleh MOHD. HAIKAL ISA

30 Januari 2022, 5:12 pm
PETALING JAYA – Sering kali diasak pertanyaan tentang teman wanita, penyanyi dan pelakon, MK K-Clique mempunyai alasan tersendiri mengapa perihal tersebut tidak diuar-uarkan kepada umum.
MK atau nama sebenarnya, Muhammad Hairi Amin Hamdan berkata, tiada sebab buat untuk sorok kisah kekasih namun banyak hati yang perlu dijaga demi kepentingan bersama.
“Sekarang ini, saya bekerjasama dengan banyak pihak. Jadi, saya perlu mengawal kelakuan bagi menjaga imej.
“Setakat ini, saya akan kongsi sahaja kalau ada apa-apa yang perlu dikongsi. Cuma sekarang, saya nak menunjukkan imej yang baik. Menjadi contoh yang baik buat orang ramai, itu sahaja,” katanya kepada Kosmo! Online.
Anggota kumpulan hip hop, K-Clique itu ditemui pada majlis pra pelancaran telefilem Rompak di ibu negara yang turut dibintangi pelakon hebat lakon seperti Zizan Razak, Tony Eusoff dan Daiyan Trisha.
Ditanya sama ada dirinya sudah berpunya atau belum, jawab MK: “Saya belum (berpunya), insya-Allah belum. Kena selidik jauh-jauh sikit.

“Saya sedang dalam proses memperbaiki diri dan menyayangi orang-orang yang ada di sekeliling. Mereka yang berada di belakang saya sekarang.
“Ibu di kampung pun tiada paksaan (tentang jodoh). Target untuk berumah tangga belum ada tapi insya-Allah tengok rezeki macam mana, kalau ada,” katanya lagi.
Dalam pada itu, ditanya tentang proses mendekatkan diri ke jalan agama, pelakon drama rantaian The Hotel itu memaklumkan, perjalanan rohani tetap berjalan namun dia takut untuk berkongsi dalam sosial media.
“Masih (belajar agama) tapi cuma jarang kongsi dalam sosial media. Bukan apa, saya takut orang label saya riak dan menunjuk-nunjuk.
“Insya-Allah, masih lagi mendekatkan diri (kepada agama) dan terus memperbaiki diri menjadi orang lebih baik. Sebab saya sedar, sekarang ramai yang jadikan kita sebagai ‘role model’. Dari golongan kanak-kanak dan orang dewasa, menjadi tugas saya tunjukkan contoh yang baik,” ujarnya.
Untuk rekod, MK tidak pernah berkongsi terperinci tentang teman wanitanya kepada umum. Teka-teki mengenai siapa ‘buah hati’nya hampir terjawab tahun lalu apabila dia memeluk erat seorang wanita yang akhirnya didedahkan sebagai kakak kandungnya.
Sekitar pertengahan tahun lalu, lelaki berusia 26 tahun itu turut mengejutkan orang ramai apabila mengikuti kelas agama bersama jemaah tabligh di Jerantut, Pahang.
MK juga perlahan-lahan berubah dari segi imej, terutama tidak lagi menggayakan fesyen berantai ala mafia atau samseng menerusi kebanyakan hantaran status dalam perkongsian media sosial terutama Instagram. – K! ONLINE


NS Antlers benam ‘abang’ Bomba
Oleh MUHAMMAD RIDUAN MOHD HANAFIAH

30 Januari 2022, 5:39 pm
PASUKAN Negeri Sembilan (NS) Antlers menutup tirai pusingan pertama Liga Sepak Takraw (STL) dengan lima kemenangan selepas berjaya menafikan kebangkitan Bomba Fighters di Stadium Titiwangsa petang semalam.
NS Antlers yang tumpas kepada Kuala Lumpur (KL) Thunder pada Jumaat lalu enggan mengulangi kekecawaan tersebut apabila bangit mencatat kemenangan 2-1 dengan keputusan 21-16, 19-21, 21-7 sekali gus mencatat lima kemenangan daripada sembilan perlawanan.
Apit Kiri NS Antlers, Zulefendi Sumari mengakui gembira dengan prestasi pasukannya sekali gus yakin mereka mampu tampil lebih baik menjelang aksi perlawanan minggu kelima nanti di Titiwangsa.
“Saya akui pasukan sedikit lalai ketika Bomba bangkit mencatat kemenangan pada set kedua perlawanan. Pasukan lawan dilihat lebih bersedia untuk tampil lebih baik.
“Apa pun, saya amat berpuas hati dengan apa yang pasukan capai ketika ini dan kami melakukan dengan cukup baik malah berjaya mengumpul mata penting sepanjang empat minggu perlawanan ini,” katanya.
Sebaik sahaja pusingan pertama selesai, perlawanan musim ini, akan berehat selama seminggu sebelum pusingan timbal balik bersambung di tiga buah negeri iaitu bermula di Kelantan, Pulau Pinang dan Perak.

“Saya berharap pasukan lebih bersedia ketika perlawanan memasuki pusingan kedua nanti. Saya yakin cabaran lebih sengit dan kami perlu meningkatkan mutu permainan,” katanya.


Separuh daripada 6.8 juta rakyat Lebanon berdepan risiko krisis makanan
Oleh KOSMO!

30 Januari 2022, 6:00 pm
BEIRUT – Kira-kira separuh daripada sekitar 6.8 juta penduduk Lebanon berdepan risiko kekurangan makanan di tengah-tengah krisis ekonomi semasa, lapor akhbar Saudi Gazette semalam.
Perkara tersebut dimaklumkan oleh Menteri Pertanian Lebanon, Abbas Hajj Hassan kelmarin.
Kenyataan beliau dibuat semasa Forum Global untuk Makanan dan Pertanian Ke-14 yang diadakan secara maya berikutan pandemik Covid-19.
Lebanon berdepan krisis makanan sejak kekurangan dolar Amerika Syarikat (AS) dan kejatuhan nilai mata wang tempatan kerana negara itu mengimport kira-kira 85 peratus makanannya, jelas menteri tersebut.
Menurut beliau, pandemik Covid-19 telah memberi kesan terhadap keupayaan Lebanon mendapatkan bekalan asas yang penting.
Sektor pertanian perlu segera meningkatkan daya tahan dan kemampanan untuk menyediakan keperluan makanan kepada seluruh penduduk negara itu, kata Abbas.

“Lebanon sangat bergantung kepada import makanan dan telah berhadapan dengan krisis kekurangan air, kemarau, tanah gersang dan kesan perubahan iklim ke atas pertanian, makanan dan sumber semula jadi serta ketidakstabilan keselamatan, peperangan dan perpindahan,’’ tambah beliau. – Agensi


Greenwood didakwa belasah teman wanita
Oleh KOSMO!

30 Januari 2022, 5:24 pm
MANCHESTER – Bintang muda Manchester United, Mason Greenwood didakwa melakukan keganasan fizikal terhadap teman wanitanya, Harriet Robson.
Ia selepas tindakan Robson memuat naik foto menunjukkan kesan darah di bibirnya dan beberapa kesan lebam di bahagian kaki dan tangan menerusi Instagram Story di akaun peribadinya, @hasrobson beberapa jam yang lalu.
Robson turut memuat naik kenyataan yang tertera “Kepada sesiapa yang mahu mengetahui apa sebenarnya Mason Greenwood lakukan kepada saya” dalam hantaran berkenaan.
Tidak lama kemudian, Robson memuat naik beberapa rakaman suara yang mendakwa Greenwood bersikap kasar dan mengugutnya dalam Instagram Story miliknya.
Kontroversi itu mengejutkan ramai pihak sehingga menjadi trending di laman sosial Twitter memandangkan Greenwood adalah salah seorang bakat muda yang mempunyai masa depan cerah bersama United.
ROBSON mendakwa dirinya dibelasah oleh Greenwood menerusi hantaran dalam Instagram Story miliknya. – INSTAGRAM HARRIET ROBSON
Berdasarkan laporan media-media England, United enggan mengulas lanjut mengenai isu tersebut, namun menegaskan pihaknya tidak berkromponi dengan sebarang insiden keganasan.

“Kami sedia maklum mengenai gambar-gambar dan dakwaan yang tular di media sosial. Kami tidak akan membuat sebarang ulasan sehingga mendapat kesahihan fakta,” menurut kenyataan itu.
Sekiranya dakwaan Robson benar, ia bakal menyebabkan karier Greenwood berada dalam keadaan bahaya sekali gus mampu menjejaskan masa depan penyerang berusia 20 tahun itu. – K! ONLINE


Kerajaan Pahang bantu Muhammad Zafifi ziarah bapanya
Oleh HARIS FADILAH AHMAD

30 Januari 2022, 6:34 pm
JERANTUT – Kerajaan Pahang menyumbangkan sebanyak RM10,000 kepada anak sulung Kamarulzaman Mohd Fauzi @Jazuli iaitu Muhamad Zafifi, 28, untuk ‘terbang’ ke Korea Selatan bagi menziarahi bapanya yang masih koma di Unit Rawatan Rapi (ICU) Hospital Universiti Kebangsaan Chungbuk, Cheongju, negara tersebut.
Sumbangan itu disampaikan oleh Ahli Dewan Undangan Negeri Pulau Tawar, Datuk Nazri Ngah yang mewakili Menteri Besar Pahang, Datuk Seri Wan Rosdy Wan Ismail kepada Mohammad Zafifi di kediaman Nazri di Kampung Mat Kilau, di sini hari ini.
Nazri berkata, sumbangan kerajaan negeri telah diluluskan oleh Menteri Besar, Datuk Seri Wan Rosdy Wan Ismail dua hari lepas setelah kisah Kamarulzaman Mohd Fauzi @Jazuli yang berasal dari Kampung Batu Balai, Jerantut tersiar di media baru-baru ini.
“Menteri Besar (Wan Rosdy) meminta Mohammad Zafifi menggunakan wang ini untuk perjalanan ke Korea Selatan termasuk penginapan dan makanan bagi menziarahi bapanya, Kamarulzaman yang masih dirawat di sana.
“Menteri Besar dan seluruh rakyat Pahang amat simpati serta berdoa supaya Mohamad Zafifi selamat tiba di Korea Selatan supaya dapat bertemu dengan bapanya yang masih dijaga oleh seorang sepupunya yang juga bekerja di sana, Solehah Adlan,” katanya kepada di Kampung Mat Kilau di sini hari ini.
Kamarulzaman yang bekerja di kilang tisu di Cheongju, Korea Selatan masih koma selepas mengalami darah beku di kepala dan pembuluh darah pecah serta dijangkiti Covid-19.

Dalam pada itu, Nazri berkata kerajaan negeri akan terus mengikuti perkembangan Kamarulzaman di sana dan berharap Mohamad Zafifi serta keluarganya reda dengan ujian Allah. – K! ONLINE


Polis Johor kenal pasti 45 kawasan ‘blackspot’ kemalangan
Oleh MOHAMAD FAIZAL HASHIM

30 Januari 2022, 3:20 pm
JOHOR BAHRU – Polis Johor akan memberi tumpuan terhadap 45 kawasan ‘blackspot’ berlaku kemalangan di seluruh negeri ini sepanjang Op Selamat 17 diadakan sempena Tahun Baharu Cina.
Ketua Polis Johor, Datuk Kamarul Zaman Mamat berkata, langkah itu merupakan tindakan pencegahan dalam usaha mengelak kemalangan berlaku semasa tempoh musim perayaan itu.
Menurut beliau, selain meminimumkan kadar kemalangan jalan raya, fokus kedua adalah pencegahan jenayah pecah rumah sepanjang tempoh Op Selamat dari 28 Januari hingga 6 Februari.
“Mengikut statistik, kita mengesan sebanyak 45 blackspot di negeri ini. Kita akan menggunakan pendekatan berteraskan konsep penguatkuasaan penuh, melakukan rondaan, langkah pendekatan serra kempen keselamatan bagi mengurangkan kadar kemalangan.
“Tumpuan diberikan kepada kesalahan-kesalahan yang menjurus ke arah kemalangan jalan raya seperti memandu di lorong kecemasan, memotong garisan berkembar, memotong barisan, memandu laju dan tidak mematuhi lampu isyarat.
“Bagi memastikan objektif tersebut dicapai, seramai 240 anggota dan pegawai dari Jabatan Siasatan dan Penguatkuasaan Trafik akan digerakkan melakukan rondaan dan penguatkuasaan di kawasan berkenaan,” katanya.

Beliau berkata demikian kepada pemberita selepas merasmikan pelancaran Op Selamat Sempena Tahun Baharu Cina di Plaza Tol Kempas di sini hari ini.
Kamarul Zaman berkata, pengguna jalan raya dinasihati supaya mematuhi peraturan jalan raya ditetapkan dan segera mendapatkan bantuan agensi-agensi berkaitan terutama di kawasan lebuh raya jika berlaku sebarang kecemasan.
Katanya, pengguna lebuh raya diingatkan tidak membaiki sendiri kenderaan rosak di lorong kecemasan, sebaliknya segera mendapatkan bantuan Lembaga Lebuhraya Malaysia (LLM) atau Plus Malaysia Berhad (PLUS). – K! ONLINE


Kerajaan pantau ajaran sesat `mimpi’ Muhammad Qasim
Oleh YATIMIN ABDULLAH

30 Januari 2022, 3:52 pm
KOTA BHARU – Kerajaan sedang memantau sekiranya ada individu atau kumpulan yang terlibat dengan penyebaran ajaran ‘mimpi’ Muhammad Qasim di negara ini.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, pemantauan itu dilakukan oleh Jabatan Kemajuan Islam Malaysia (Jakim) dan pihak berkuasa agama negeri masing-masing bagi mengesan penyebaran ajaran berkenaan.
Menurutnya, Suruhanjaya Komunikasi dan Multimedia (SKMM) turut memantau segala perbualan menerusi emel dan aplikasi WhatApps jika terdapat unsur-unsur yang berkait dengan ajaran tersebut.
“Kita lihat wujud kepercayaan sebegitu seperti ajaran mimpi Muhammad Qasim sejak akhir-akhir ini. Ia menunjukkan masyarakat tidak memahami ajaran Islam yang sebenar.
“Mereka dilihat mula berkreativiti dengan sesuatu amalan dan meletakkan agama sebagai ‘wajah’, namun kelompok ini masih lagi dalam kawalan daripada melakukan perkara menyimpang daripada ajaran Islam sebenar,” katanya selepas diminta mengulas mengenai penyebaran ajaran ‘mimpi’ Muhammad Qasim yang didakwa mula dikembangkan di dalam negara ini.
Beliau berkata demikian selepas majlis beramah mesra dan menyampaikan sumbangan buah limau mandarin kepada masyarakat Tiong Hua di kampung Pulau Belanga di sini semalam.

Ahmad Marzuk yang juga Ahli Parlimen Pengkalan Chepa berkata, kerajaan sentiasa berusaha menyekat penyebaran ajaran-ajaran sesat di negara ini.
Katanya, meskipun kelompok itu masih kecil kerajaan mengambil langkah awal dengan membendung perkara tersebut daripada terus menular.
“Jangan terlalu ghairah mencari jalan pintas untuk mendapat kedudukan yang tinggi dalam agama sehingga kita menyimpang dari hakikat bergama yang sebenar.
“Nasihat saya, Islam perlu berpegang kepada ketulenan ajaran Islam yang berlandaskan al-Quran, sunah dan mengikut mazhab yang diiktiraf sebagai Ahli Sunnah Wal Jamaah,” ujarnya.
Media sebelum ini melaporkan, sebuah kumpulan yang mula bertapak di negara ini didakwa mengajak orang ramai mempercayai seorang lelaki dari Pakistan menerusi mimpinya berkaitan akhir zaman.
Kumpulan dikenali sebagai Gerakan Akhir Zaman (Gaza) yang berasal dari Indonesia itu dipercayai membuat persiapan akhir zaman berdasarkan mimpi Muhammad Qasim yang mendakwa hanya mengikut kehendak Allah S.W.T. – K! ONLINE


Cuaca buruk di tiga negeri petang ini
Oleh ALWANI ZAFIRAH

30 Januari 2022, 2:50 pm
PETALING JAYA – Jabatan Meteorologi Malaysia (MetMalaysia) meramalkan keadaan ribut petir, hujan lebat dan angin kencang bakal berlaku di Selangor, Kuala Lumpur serta Sarawak petang ini.
MetMalaysia dalam laporan cuaca di Facebook berkata, amaran ribut petir turut dikeluarkan bagi kawasan terlibat termasuk di Klang, Petaling, Kuala Langat dan Sepang di Selangor serta seluruh Kuala Lumpur.
“Keadaan cuaca buruk itu dijangka berlaku sehingga pukul 4 petang nanti.
“Selain itu, di Sarawak, hujan lebat serta ribut petir tertumpu bagi kawasan Beluru, Miri, Marudi dan Limbang serta keadaan tersebut akan berterusan sehingga pukul 5 petang hari ini,” katanya di sini hari ini.
Menurut MetMalaysia, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – K! ONLINE


Pas seolah-olah mahu tamatkan MN – Ahmad Maslan
Oleh KHAIRUL MOHD. ALI

30 Januari 2022, 3:29 pm
JOHOR BAHRU – Pas seolah-olah mahu menamatkan kerjasama bersama UMNO menerusi Muafakat Nasional (MN) apabila berterusan memilih untuk bersama Parti Pribumi Bersatu Malaysia (Bersatu) dalam Perikatan Nasional (PN).
Setiausaha Agung UMNO, Datuk Seri Ahmad Maslan berkata, keadaan itu menyebabkan keputusan Pas untuk bersama PN dalam Pilihan Raya Negeri (PRN) Johor kali ini bukan sesuatu yang memeranjatkan.
“Kelihatan seperti mereka yang ingin memuktamadkan MN, dalam lain kata bukan kita yang mahu tetapi sebelah mereka.
“Sudah kita faham mereka mahu berlawan seperti di PRN Melaka. Sebelum ini kita tidakkah kata kerjasama MN sudah muktamad, tapi apabila semalam Pas bersama Bersatu, saya tidak nampak ruang apa-apalah,” katanya.
Beliau berkata demikian ketika ditemui pemberita selepas menghadiri Majlis Perjumpaan bersama Parti Makkal Sakti Malaysia yang diadakan di Hotel Granada di sini hari ini.
Turut hadir Presiden Makkal Sakti, Datuk Seri R. S. Thanenthiran; Pengerusi Makkal Sakti Johor, Datuk Seri Dr. M. Suriya dan Ketua Pemuda UMNO Johor, Mohd. Hairi Mad Shah.

Semalam, muzakarah Bersatu bersama Pas telah membuat ketetapan bahawa Pas akan bersama PN dalam menghadapi PRN Johor. -K! ONLINE


‘Dah 7 kali datang, masih tak dapat jumpa anak’
Oleh ALWANI ZAFIRAH

30 Januari 2022, 5:07 pm
PETALING JAYA – Perceraian pasangan suami isteri sering menjadikan anak sebagai mangsa apabila hak mereka untuk mendapatkan kasih sayang keluarga kandung terabai.
Menerusi perkongsian seorang wanita yang dikenali dengan nama Nor yang memuat naik video memaparkan bekas suaminya enggan membenarkannya berjumpa dengan anak selepas mereka berpisah.
Lebih memeritkan, apabila dia sudah datang ke rumah lelaki itu sebanyak tujuh kali, namun masih dihalang untuk bersama anaknya.
Menurut Nor, anaknya kini tinggal bersama bekas suaminya yang juga telah berkahwin lain.
Katanya, dia mempunyai hak untuk berjumpa dengan anaknya itu memandangkan statusnya sebagai ibu kandung.
Tambahnya lagi, lelaki tersebut langsung tidak menghiraukan permintaannya untuk berjumpa dengan anak dan bertindak membiarkannya begitu sahaja berdiri di luar pintu pagar rumah.

Sementara itu, menjengah ke ruangan komen, orang ramai turut meninggalkan pelbagai reaksi dan ada juga pengguna yang mendoakan agar urusan wanita itu untuk berjumpa dengan anaknya dipermudahkan.
“Saya tak faham, kenapa susah sangat nak bagi seorang ibu untuk berjumpa dengan anak, saya pun macam itu, yang berpisah kita yang tua, tapi anak-anak jadi mangsa tak boleh nak jumpa ibu bapa kandung sendiri,” luah Asyiqin Syakilah.
“Penat isteri mengandung dan melahirkan zuriat itu, jangan pisahkan ibu dan anak. Kesian,” ujar Hayati Ahmad.
“Ya Allah, permudahkan urusan wanita ini untuk bersama anaknya,” kata Air. – K! ONLINE


Presiden Israel adakan lawatan pertama ke UAE
Oleh KOSMO!

30 Januari 2022, 5:04 pm
ABU DHABI, Emiriyah Arab Bersatu (UAE) – Presiden Israel, Isaac Herzog tiba di UAE hari ini dalam rangka lawatan diplomatik berprofil tinggi terbaharu sejak kedua-dua belah pihak memulihkan hubungan.
Herzog yang diiringi isterinya, dijadualkan menemui Putera Mahkota Abu Dhabi, Sheikh Mohammed bin Zayed Al-Nahyan dan Menteri Luar, Sheikh Abdullah bin Zayed Al-Nahyan, demikian menurut pejabatnya.
“Berada dalam pesawat bersama isteri saya, Michal untuk lawatan bersejarah ke UAE yang merupakan simbol keamanan antara dua pihak,” katanya dalam satu kenyataan di laman Twitter sebelum berlepas ke Abu Dhabi.
Herzog juga akan duduk bersama Perdana Menteri UAE dan pemerintah Dubai, Sheikh Mohammed bin Rashid Al-Maktoum serta melawat Expo 2020  di Dubai.
Lawatan beliau berlaku sekitar 16 bulan selepas negara kaya Teluk itu mengadakan hubungan diplomatik dengan Israel sekali gus menjadi negara Arab ketiga berbuat demikian selepas Mesir dan Jordan.
Duta UAE di Israel, Mohamed Al Khaja menyatakan di Twitter semalam bahawa lawatan itu sebelum ini dijadualkan pada 9 Januari lalu tetapi ditangguhkan kerana situasi Covid-19.

“Kami mengalu-alukan lawatan bersejarah ini yang akan mengukuhkan hubungan dua hala dan kami merancang untuk menandatangani perjanjian perdagangan serta ekonomi antara kedua-dua belah pihak dalam masa terdekat,” tambahnya. – AFP


Kapal asing ditahan bersauh tanpa kebenaran
Oleh MASTURAH SURADI

30 Januari 2022, 3:43 pm
KOTA TINGGI – Sebuah kapal kargo berdaftar di Indonesia ditahan Agensi Penguatkuasaan Maritim Malaysia (Maritim Malaysia) petang semalam kerana disyaki bersauh di perairan negara ini tanpa kebenaran.
Pengarah Maritim Malaysia Johor, Laksamana Pertama Maritim Nurul Hizam Zakaria berkata, kapal kargo tersebut ditahan semasa rondaan penguatkuasaan sekitar perairan Johor Timur pada pukul 1.33 petang di kedudukan 30.7 batu nautika timur Tanjung Sedili Kechil.
“Hasil pemeriksaan mendapati kapal itu tidak memiliki sebarang kebenaran bersauh, namun kesemua 20 kru warga Indonesia berumur di antara 21 tahun hingga 47 tahun mempunyai dokumen pengenalan diri yang sah.
“Susulan itu kesemua kru berserta kapal kargo sepanjang 120 meter itu telah ditahan dan akan disiasat dibawah Seksyen 491B(1)(L) Ordinan Perkapalan Saudagar 1952 bagi kesalahan bersauh tanpa kebenaran Pengarah Laut Malaysia,”katanya dalam satu kenyataan sini hari ini.
Nurul Hizam berkata, jika didapati bersalah boleh dikenakan denda tidak melebihi RM100,000 atau penjara tidak melebihi dua tahun atau kedua-duanya sekali.
Tegasnya, Maritim Malaysia akan terus melaksanakan rondaan penguatkuasaan bagi memastikan perairan Johor terpelihara.- K! ONLINE


Polis siasat pesakit mental mati ketika ke hospital
30 Januari 2022, 3:57 pm
KUALA LUMPUR – Jabatan Integriti dan Pematuhan Standard (JIPS) Bukit Aman menerusi Unit Siasatan Jenayah Kematian Dalam Tahanan (USJKT) akan melakukan siasatan berhubung kes seorang lelaki meninggal dunia ketika dalam tahanan polis.
Pengarahnya, Datuk Azri Ahmad berkata, Ibu Pejabat Polis Daerah (IPD) Kuala Kangsar, Perak semalam menerima laporan berlaku kejadian seorang lelaki dipercayal pesakit mental mengamuk dan menyerang bapanya di rumah lelaki tersebut di Kampung Temong Hilir dalam daerah yang sama.
“Pihak polis yang tiba di lokasi mendapati suspek yang berusia 38 tahun dalam keadaan agresif sedang bergelut, bagaimanapun dia dapat ditahan oleh empat lelaki termasuk bapanya sendiri.
“Pasukan bertugas kemudiannya membantu menahan lelaki tersebut untuk dibawa ke hospital bagi mendapatkan rawatan,” ujarnya dalam kenyataan hari ini.
Menurutnya, semasa dalam perjalanan ke Hospital Kuala Kangsar, suspek dilapor tidak sedarkan diri dan disahkan meninggal dunia oleh pegawai perubatan hospital berkenaaan.
Jelas Azri, setakat ini kes diklasifikasikan sebagai mati mengejut sehingga laporan bedah siasat diperoleh. – K! ONLINE


43 motosikal disita dalam Ops Samseng Jalanan
Oleh NOOR HASLIZA NUSI

30 Januari 2022, 3:08 pm
GEORGE TOWN – Empat lelaki dipercayai pelesit rempit diberkas, manakala 43 buah motosikal disita dalam Op Samseng Jalanan di dua lokasi di daerah Barat Daya dan Seberang Perai Utara (SPU) di negeri ini awal pagi tadi.
Operasi sempena Op Selamat (17) Tahun Baharu Cina itu diketuai Ketua Jabatan Siasatan dan Penguatkuasaan Trafik (JSPT) negeri, Superintendan Zafri Zolkapli bersama lima pegawai kanan dan 28 anggotanya bermula pukul 12 tengah malam hingga 6 pagi tadi.
Difahamkan, lokasi tumpuan hujung minggu kumpulan pelesit rempit di daerah Barat Daya adalah di Pantai Seagate dan di bulatan Bayan Baru.
Zafri berkata, operasi tersebut dijalankan hasil aduan dan maklumat orang awam berhubung aktiviti samseng jalanan yang sering berlumba dan menunggang motosikal secara bahaya.
Menurutnya, JSPT Pulau Pinang telah mengambil tindakan proaktif dengan mengaturkan pasukan untuk memantau dan seterusnya menjalankan operasi bagi mencegah aktiviti kumpulan bermotosikal yang sering mendatangkan kegusaran masyarakat setempat.
“Mengikut pecahan sebanyak 37 buah motosikal disita di daerah Barat Daya, manakala enam lagi motosikal disita di SPU. Polis turut menahan empat lelaki di bawah Seksyen 42(1) Akta Pengangkutan Jalan 1987.

“Dalam operasi tersebut, sebanyak 117 saman telah dikeluarkan kepada penunggang motosikal dengan pelbagai kesalahan trafik,” katanya kepada pemberita hari ini.
Justeru, Zafri memberitahu, tindakan penguatkuasaan akan diambil secara menyeluruh jika terdapat pengguna yang masih enggan mematuhi peraturan jalan raya terutama pelaku-pelaku samseng jalanan. – K! ONLINE


Saravanan mahu jumpa syarikat dikenakan sekatan AS
Oleh AMREE AHMAD

30 Januari 2022, 4:29 pm
PUTRAJAYA – Beberapa syarikat tempatan dikenakan sekatan eksport oleh Amerika Syarikat (AS) akan dipanggil Kementerian Sumber Manusia untuk dibincang tindakan penyelesaian.
Menterinya, Datuk Seri M. Saravanan berkata, ia susulan produk dua lagi firma dari Malaysia dihalang Jabatan Kastam dan Perlindungan Sempadan AS (US CBP) memasuki negara itu.
“Saya memandang serius tindakan yang dialami syarikat terbabit kerana isu ini menjejaskan imej nama Malaysia di peringkat antarabangsa,” katanya menerusi kenyataan di sini hari ini.
Baru-baru ini, US CBP mengumumkan Notice of Findings ke atas semua produk minyak sawit dihasilkan Sime Darby Plantations Berhad dan anak syarikatnya menembusi pasaran AS.
Pada masa yang sama, notis Withold Release Order atau tindakan penyitaan barangan pula dikenakan terhadap segala produk sarung tangan getah dikeluarkan oleh syarikat YTY Group.
US CBP mendakwa kononnya langkah tegas itu ekoran kegiatan buruh paksa, bahkan isu itu pernah dikenakan ke atas WRP Asia Pacific dan Top Glove Corporation Berhad sebelum ini.

Mengulas lanjut, Saravanan berpendapat, perkara itu tidak boleh lagi dibiarkan berterusan, malah beliau akan memanggil dua syarikat berkenaan untuk berbincang usaha bersama mengatasinya.
“Dua syarikat yang sudah ditarik balik sekatan itu juga akan dipanggil bagi kongsi pendekatan dilaksanakan mereka untuk dijadikan panduan dan penambahbaikan syarikat lain,” jelasnya. – K! ONLINE


Pelancong Britain terkejut temui biawak berbisa dalam mangkuk tandas
Oleh KOSMO!

30 Januari 2022, 2:29 pm
BANGKOK – Seorang pelancong Britain terkejut apabila mendapati seekor biawak berbisa tiba-tiba muncul dari lubang tandas di tempat penginapannya, lapor akhbar Daily Mail semalam.
Kejadian itu dilaporkan di wilayah Pathum Thani, tengah Thailand pada 21 Januari lalu.
Haiwan pemangsa itu dikatakan menjenguk dan menjelir lidahnya sebelum memusingkan kepala untuk memerhati di sekeliling bilik air tersebut.
Jason Kingman, 37 dari bandar Gravesend, daerah Kent bersama pasangannya, Chantima Chairisuk, 45, melihat reptilia itu memberikan renungan yang mencancam ketika memerhati selama tiga minit sebelum hilang ke dalam lubang tandas.
“Teman wanita saya memanggil lalu berkata ada sesuatu yang kotor bergerak di dalam tandas. Saya fikir itu pelik dan tidak terfikir bahawa ia adalah biawak. Saya kagum apabila melihatnya.
“Terdapat banyak haiwan tersebut tinggal di taman kami tetapi ini adalah kali pertama saya melihatnya di tandas,’’ jelas Kingman yang ketika itu sedang melancong di Thailand.

Menurut Chairisuk, dia menemui sesuatu berwarna gelap yang bergerak ketika ingin menggunakan tandas sebelum menghubungi Kingman untuk memeriksa objek aneh itu.
“Ada orang di luar sedang menyembur racun serangga. Saya rasa biawak itu cuba melarikan diri jadi ia bersembunyi di dalam tandas tersebut.
“Ia akhirnya meninggalkan rumah kami dan tidak mencederakan sesiapa,’’ jelas Chantima. – Agensi


Zii Jia sandaran utama di BATC 2022
Oleh KOSMO!

30 Januari 2022, 2:00 pm
PEMAIN perseorangan lelaki No. 1 negara, Lee Zii Jia diberi tanggungjawab besar apabila bakal mengetuai skuad kebangsaan pada Kejohanan Badminton Berpasukan Asia (BATC) 2022 di Pusat Konvensyen Setia City di Shah Alam bermula 15 hingga 20 Februari ini.
Zii Jia yang kini sudah bergelar pemain profesional, menjadi sandaran utama Malaysia bagi memastikan sekurang-kurangnya satu mata berada dalam genggaman pasukan negara.
Pengarah Kejurulatihan Perseorangan Persatuan Badminton Malaysia (BAM), Wong Choong Hann menaruh kepercayaan skuad lelaki mampu untuk mara sekurang-kurangnya ke separuh akhir bagi melayakkan diri secara merit ke saingan Piala Thomas 2022.
“Apa yang pasti, Zii Jia memang berada dalam pasukan BATC kali ini. Kita akan cuba untuk ulangi prestasi dua tahun lalu apabila mara ke final kerana sasaran adalah separuh akhir bagi melayakkan diri ke Piala Thomas secara merit.
“Sasaran awal adalah layak ke separuh akhir dahulu. Kita tidak mahu letak sasaran terlalu tinggi kerana ia boleh menyebabkan pemain berada dalam keadaan tertekan,” kata bekas perseorangan lelaki No. 1 dunia itu.
Selain Zii Jia, Ng Tze Yong, Aidil Sholeh Ali Sadikin, Leong Jun Hao, Lim Chong King dan Jacky Kok Jing Hong menggalas tugas dalam acara perseorangan sementara beregu dibarisi Aaron Chia-Soh Wooi Yik, Goh Sze Fei-Nur Izzuddin Rumsani serta Man Wei Chong-Tee Kai Wun.

“Sebenarnya, kita boleh nampak prestasi serta permainan Tze Yong sudah semakin stabil. Dia juga memiliki kemampuan untuk bersaing dengan pemain-pemain dalam kelompok 20 terbaik dunia,” tambah Choong Hann.
Sementara itu, pasukan wanita pula dibarisi Eoon Qi Xuan, S. Kisona, Tan Zhing Yi, Siti Nurshuhaini Azman serta Myisha Mohd. Khairul untuk kategori perseorangan, manakala beregu mempertaruhkan Pearly Tan-M. Thinaah, Teoh Mei Xing-Anna Cheong, Valeree Siow-Low Yeen Yuan dan Go Pei Kee.
Sebagai rekod, skuad lelaki berjaya melangkah ke pentas final, namun tewas 1-3 kepada Indonesia, manakala pasukan wanita pula terkandas di separuh akhir pada edisi dua tahun lalu di Manila, Filipina.


Pasangan kekasih dicekup curi motosikal
Oleh NOOR HASLIZA NUSI

30 Januari 2022, 1:55 pm
BALIK PULAU – Tindakan licik pasangan kekasih dipercayai menjalankan kegiatan mencuri motosikal di kawasan Bayan Lepas di sini akhirnya terbongkar selepas diberkas polis dalam dua serbuan di Bukit Gedung dan Sungai Ara dekat sini semalam.
Operasi yang diketuai Ketua Polis Balai Bayan Lepas, Inspektor Mohd. Noor Fierdaus Che Othman kira-kira pukul 3.45 pagi itu turut menahan seorang suspek lelaki dipercayai kenalan pasangan tersebut.
Penahanan ketiga-tiga suspek berusia antara 18 hingga 30-an itu dilakukan selepas polis menerima laporan daripada seorang pengadu berhubung kehilangan motosikal miliknya jenis Yamaha Y15ZR kurang tempoh 24 jam.
Ketua Polis Daerah Barat Daya, Superintendan Kamarul Rizal Jenal berkata, dalam tangkapan tersebut polis turut menjumpai rangka motosikal dan beberapa komponen motosikal yang telah dileraikan di rumah salah seorang suspek di Sungai Ara.
“Siasatan lanjut juga mendapati kesemua suspek mempunyai pelbagai rekod lampau melibatkan kes jenayah dan narkotik,” katanya di sini hari ini.
Jelasnya, kes tersebut disiasat di bawah Seksyen 379(A) Kanun Keseksaan kerana mencuri motosikal. – K! ONLINE


Netizen kecam lelaki marah pekerja ‘Drive-Thru’
Oleh ALWANI ZAFIRAH

30 Januari 2022, 2:42 pm
PETALING JAYA – Tindakan seorang lelaki memarahi pekerja restoran makanan segera kerana tidak berpuas hati dengan layanan diterimanya ketika memesan makanan secara pandu lalu mengundang kecaman orang ramai.
Menerusi perkongsian video yang dimuat naik oleh seorang pengguna @elorakdshn di laman Twitter, dia merasa marah dengan tindakan lelaki itu yang dianggap keterlaluan.
“Sumpah aku panas hati tengok lelaki ini cakap kasar dengan pekerja tersebut.
“Pekerja itu hanya tanya semula ingin berapa ketul ayam, mungkin dengan pekerja marhaen kau berani tunjuk hebat,” ciapnya.
Menerusi rakaman tersebut, difahamkan, pekerja restoran itu bertanya semula jumlah ketulan ayam goreng yang ingin dibeli sebelum lelaki berkenaan didakwa meninggi suara sekali gus bertukar menjadi lebih emosi.
Lelaki itu kemudian menuju ke kaunter juruwang untuk membuat pembayaran dan mula menunjukkan reaksi muka yang kurang senang ketika perlu menunggu wang bakinya.

“Cepatlah! Terhegeh-hegeh. Tak perlu minta maaf, dah salah tetap salah, aku tengah panas ni,” katanya tanpa menghiraukan permohonan maaf yang dibuat oleh pekerja tersebut.
Kejadian itu mendapat reaksi negatif netizen yang menyifatkan lelaki itu bersikap biadab.
“Panas aku tengok video ini. Kalau untuk konten sekali pun, beradap la dan pekerja itu dah baik minta maaf, apa jenis perangai,” ciap @Ceddy.
“Lelaki tu yang pekak, tiba-tiba nak marah,” luah @petro_ikato.
“Pekerja itu cakap nasi lemak dah habis yang dia nak marah-marah cakap ayam tidak ada kenapa,” kata @syed_hamadi. – K! ONLINE


UMNO tidak tawar habuan kepada Mazlan, Mohd. Izhar
Oleh KHAIRUL MOHD. ALI

30 Januari 2022, 2:00 pm
JOHOR BAHRU – UMNO tidak menawarkan sebarang habuan kepada dua bekas Ahli Dewan Undangan Negeri (ADUN) Parti Pribumi Bersatu Malaysia (Bersatu) yang bertindak keluar daripada parti itu.
Setiausaha Agung UMNO, Datuk Seri Ahmad Maslan berkata, pihaknya juga tidak menerima sebarang permohonan bagi kedua-dua individu berkenaan untuk memasuki UMNO.
Bagaimanapun katanya, pihaknya tetap berterima kasih atas sokongan mereka terhadap Barisan Nasional (BN) dalam Pilihan Raya Negeri (PRN) Johor yang bakal berlangsung.
“Buat waktu ini tiada sebarang permohonan (masuk UMNO) daripada mereka berdua, tetapi kami mahu ucapkan terima kasih kerana tiada sebarang habuan yang dijanjikan kepada mereka.
“Mereka membuat keputusan itu (keluar Bersatu) dengan sukarela dan suci hati tanpa kami janjikan apa-apa. Itu kehendak mereka yang mahu menyokong Menteri Besar (Datuk Ir. Hasni Mohammad) dan BN,” katanya.
Beliau berkata demikian ketika ditemui pemberita Selepas menghadiri Majlis Perjumpaan bersama Parti Makkal Sakti Malaysia yang diadakan di Hotel Granada di sini hari ini.

Turut hadir Presiden Makkal Sakti, Datuk Seri R. S. Thanenthiran; Pengerusi Makkal Sakti Johor, Datuk Seri Dr. M. Suriya dan Ketua Pemuda UMNO Johor, Mohd. Hairi Mad Shah.
Terdahulu, bekas ADUN Puteri Wangsa, Mazlan Bujang dan bekas ADUN Larkin, Datuk Mohd. Izhar Ahmad mengumumkan keluar Bersatu serta merta kerana hilang kepercayaan terhadap kepimpinan tertinggi parti itu, Tan Sri Muhyiddin Yassin.
Kedua-dua mereka yang juga merupakan Pengerusi Jawatankuasa Pendidikan, Penerangan, Warisan dan Budaya Johor dan Pengerusi Jawatankuasa Pelaburan, Pembangunan Usahawan, Koperasi dan Sumber Manusia Johor turut memberitahu tidak meyakini hala tuju parti berkenaan.
Sementara itu, Ahli Parlimen Pontian itu turut tidak menafikan kemungkinan akan ada bekas ADUN Bersatu lain yang akan mengikut jejak langkah Mazlan dan Mohd. Izhar dalam menyatakan sokongan terhadap BN menjelang PRN Johor ini. – K! ONLINE


8 remaja ditahan buat aksi berbahaya
30 Januari 2022, 2:18 pm
KUALA LUMPUR – Tindakan lapan remaja lelaki menunggang motosikal secara merbahaya membawa padah apabila mereka ditahan menerusi Operasi Samseng Jalanan yang dilaksanakan pihak polis sejak Jumaat lalu.
Ketua Jabatan Siasatan Dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, mereka yang ditahan itu berusia dalam lingkungan 13 hingga 20 tahun.
“Kesemua penunggang motosikal ini dikesan melakukan aksi berbahaya seperti zig zag, roket, superman serta bersaing sesama sendiri hingga membahayakan nyawa pengguna jalan raya yang lain.
“Kesemua tangkapan ini telah dibawa ke Balai Polis Trafik dekat sini dan akan dituduh dibawah Seksyen 42 (1) 1987 Akta Pengangkutan Jalan (APJ) kerana memandu secara melulu dan merbahaya sehingga mengganggu pengguna jalan raya lain,” katanya dalam kenyataan hari ini.
Katanya, selain Operasi Samseng Jalanan, pihak JSPT turut mengadakan Operasi Motosikal dan Pelbagai Kesalahan dengan Jabatan Alam Sekitar (JAS ) bermula pukul 9 malam hingga 4 pagi di sekitar pusat bandar, Jalan Pahang, Jalan Loke Yew, Jalan Raja Laut dan Lebuh Raya DUKE.
“Sejumlah 14 lelaki yang berumur dalam lingkungan 30 hingga 55 tahun ditahan dibawah Seksyen 45(A) APJ 1987 kerana memandu dibawah pengaruh alkohol.

“Kita juga telah mengeluarkan sebanyak 388 saman atas pelbagai kesalahan dan 15 buah motosikal juga disita dibawah Seksyen 64 APJ 1987 atas kesalahan mengubah suai struktur kenderaan (ekzos).
“JAS juga mengeluarkan 11 saman terhadap penunggang motosikal yang telah melakukan kesalahan dibawah Akta Kualiti Alam Sekeliling 1974,” ujarnya.
Tegas beliau, JSPT akan mempertingkatkan operasi pada hujung minggu bagi mencegah dan membanteras sepenuhnya aktiviti samseng jalanan serta menjaga keselamatan pengguna jalan raya. – K! ONLINE


Berasa sukar temui cinta sejati, lelaki Rusia kahwini piza
Oleh ZURAINI BINTI MOHD KHALID

30 Januari 2022, 1:30 pm
Seorang lelaki di Rusia pernah menggemparkan apabila nekad mengahwini menu makanan popular dari Itali iaitu piza. Lelaki berusia 20-an yang tidak didedahkan identitinya itu melangsungkan perkahwinannya dengan sekeping piza yang dipakaikan gaun di sebuah kedai menjual makanan itu yang terletak di bandar Tomsk, Rusia. Lelaki berambut perang itu berkata, dia berbuat begitu selepas menyifatkan hubungan percintaan sesama manusia amat rumit. “Piza tidak akan pernah menolak cinta atau mengkhianati anda dan sejujurnya saya amat mencintainya (piza),” katanya yang pernah menjadi tumpuan…

Sila Log Masuk atau Langgan untuk membaca berita sepenuhnya


Pengusaha kedai makan maut elak tapir
Oleh NIK NUR IZZATUL HAZWANI NIK ADNAN

30 Januari 2022, 1:35 pm
DUNGUN – Gara-gara mengelak seekor tapir yang tiba-tiba melintas jalan, seorang pengusaha kedai makan maut dalam kemalangan di Kilometer 98, Jalan Jerangau Jabor berhampiran Bandar Al Muktafi Billah Shah (AMBS) hari ini.
Dalam kejadian kira-kira 4.15 pagi itu, mangsa, Mohd. Norhakimin Mohd. Fauzi, 26, yang menaiki kereta Perodua Axia dipandu rakannya meninggal dunia akibat kecederaan pada bahagian kepala.
Ketua Polis Daerah Dungun, Superintendan Baharudin Abdullah berkata, sewaktu kejadian, Mohd. Norhakimin bersama rakannya, Muhammad Irfan Nazran Ibrahim, 22, dikatakan dalam perjalanan dari ke AMBS dari rumah mereka.
“Sewaktu tiba di lokasi kejadian, seekor tapir yang keluar dari belukar berhampiran tiba-tiba melintas jalan.
“Muhammad Irfan yang terkejut cuba mengelak haiwan liar itu menyebabkan kereta dipandunya hilang kawalan lalu terbabas merempuh sebatang tiang elektrik di tepi jalan,” katanya ketika dihubungi Kosmo! di sini hari ini.
Baharudin berkata, kereta Perodua Axia yang dinaiki mereka kemudiannya terjatuh ke bawah cerun kiri jalan.

Beliau berkata, mayat Mohd. Norhakimin telah dihantar ke Unit Forensik Hospital Dungun di sini untuk dibedah siasat. – K! ONLINE


KPDNHEP arah segerakan agihan minyak masak paket bersubsidi
Oleh MOHD AZLI ADLAN

30 Januari 2022, 1:44 pm
MARANG – Kementerian Perdagangan Dalam Negeri dan Hal Ehwal Pengguna (KPDNHEP) mengarahkan syarikat pengeluar agar menyegerakan pengagihan minyak masak paket di pasaran.
Pengarah Penguatkuasaan KPDNHEP, Azman Adam berkata, ia bertujuan mengatasi isu kekurangan minyak masak paket bersubsidi yang sedang berlaku di sebahagian tempat pada masa ini.
“Syarikat pengeluar yang menyertai Skim Penstabilan Minyak Masak telah diarahkan agar melakukan segera pembungkusan dan pengagihan minyak masak di pasaran.
“Bekalan minyak masak paket bersubsidi sebenarnya mencukupi kerana kerajaan masih mengekalkan kuota 60,000 metrik tan setiap bulan,” katanya ketika ditemui di Pasar Awam Wakaf Tapai di sini hari ini.
Terdahulu beliau melakukan pemeriksaan harga barang sempena Skim Kawalan Harga Maksimum Musim Perayaan Tahun Baharu Cina.
Begitupun, Azman mengakui berlaku kekurangan minyak masak paket bersubsidi di beberapa tempat di seluruh negara.

Beliau berkata, faktor utama kekurangan itu disebabkan permintaan tinggi minyak masak paket bersubsidi ekoran kenaikan harga minyak masak botol yang kini sudah mencapai tahap maksimum pada masa ini.
“Ramai pengguna kini beralih kepada minyak masak paket yang lebih murah. Selain itu pembukaan penuh sektor ekonomi juga telah meningkatkan permintaan,” katanya. – K! ONLINE


KPDNHEP NS keluarkan kompaun RM219,000
Oleh AFIFI HAFIZ MOHD NOR

30 Januari 2022, 2:07 pm
PORT DICKSON – Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan mengeluarkan kompaun RM219,000 daripada 532 kes sepanjang tahun 2021.
Menurut Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri, S. Veerapan, daripada jumlah itu KPDNHEP telah mengenakan denda sebanyak RM1,355,000.
Katanya, sepanjang tahun itu juga sebanyak 40,760 premis telah diperiksa.
“Antara kes yang dicatatkan berkaitan Akta Kawalan Harga dan Antipencatutan 2021 sebanyak 246, Akta Timbang dan Sukat 1972 (115), Akta Perihal Dagangan 2011 (31), Akta Perlindungan Pengguna 1999 (29).
“Akta Kawalan Bekalan 1961 (23), Akta Cap Dagangan 2019 (17) dan Akta Pencegahan dan Pengawalan Penyakit Berjangkit 1988 (53),” katanya.
Beliau berkata demikian ketika Pelancaran Skim Harga Maksimum Musim Perayaan (SHMMP) Tahun Baru Cina 2022 peingkat Negeri Sembilan di pasaraya TF di sini hari ini.

Veerapan berkata, KPDNHEP Negeri Sembilan telah menerima 981 aduan sepanjang tahun yang sama.
“Lima kategori aduan yang mencatatkan jumlah tertinggi melibatkan transaksi dalam talian sebanyak 435, harga (167), perkhidmatan mengelirukan (162), bengkel kenderaan bermotor (51) dan iklan mengelirukan (28),” tambahnya.
Sementara itu, katanya, kementerian telah melaksanakan Skim Harga Maksimum Keluarga Malaysia (SHMKM) bermula 1 Januari 2022 dan sedang berkuatkuasa sehingga 4 Februari ini.
“Sebanyak 12 jenis barangan yang telah ditentukan harga maksimum tersenarai di bawah skim ini seperti ayam, telur ayam dan sayur-sayuran.
“Sebagai langkah menstabilkan harga barangan dan memastikan keberadaan bekalan di pasaran semasa musim perayaan Tahun Baru Cina 2022 KPDNHEP melaksanakan SHMMP Tahun Baru Cina 2022 bermula semalam hingga 4 Februari 2022,” katanya. – K! ONLINE


“Jatuh kelmarin, semalam baru jumpa terbaring dalam lubang lif’
30 Januari 2022, 12:05 pm
KUALA LUMPUR – Tergelincir semasa menjalankan kerja-kerja penyelenggaraan dipercayai punca seorang pekerja penyelenggaraan terjatuh dari tingkat empat ruangan lif dan meninggal dunia dalam kejadian di sebuah pasar raya di Jalan Loke Yew semalam.
Ketua Polis Daerah Cheras, Asisten Komisioner Muhammad Idzam Jaafar berkata, pihaknya menerima panggilan kejadian lebih kurang pukul 11.07 pagi hari yang sama daripada orang awam memaklumkan terdapat orang jatuh dalam lif di salah sebuah pasar raya dekat sini.
“Sepasukan polis dari Balai Cheras telah ke tempat kejadian dan mendapati seorang lelaki tempatan berumur 32 tahun dalam keadaan tertiarap di dalam lubang lif di bawah tanah.
“Pihak bomba telah mengeluarkan mangsa dari dalam terowong lif dan pegawai perubatan Hospital Canselor Tuanku Muhriz (HCTM) Cheras yang hadir di tempat kejadian mengesahkan mangsa telah meninggal dunia,” katanya dalam satu kenyataan hari ini.
Menurutnya, hasil siasatan yang di jalankan di tempat kejadian dan menerusi semakan rakaman sistem televisyen litar tertutup (CCTV) mendapati kejadian berlaku Jumaat lalu pada pukul 11.55 pagi.
“Ketika kejadian, mangsa sedang menyelenggara lif di tingkat dua bangunan tersebut dan telah tergelincir ke dalam lubang lif semasa memijak tong sampah besi yang digunakan sebagai alas untuk turun dari lantai utama lif.

“Bagaimanapun kejadian tidak disedari oleh sesiapa memandangkan lif tersebut tidak digunakan dalam tempoh terdekat dan bukan berada di kawasan laluan pengunjung,” katanya.
Kata beliau, kes diklasifikasikan sebagai mati mengejut dan siasatan lanjut diteruskan.
Kosmo! Online semalam melaporkan seorang pekerja penyelenggaraan maut selepas terjatuh dari tingkat empat ruangan lif di sebuah pusat pasar raya di Jalan Loke Yew, di sini.
Pasukan bomba menggunakan tali dan alat pengusung untuk menarik dan mengeluarkan mangsa daripada lubang lif berkenaan yang dianggarkan berkedalaman enam kaki dari pintu lif, ruangan bawah tanah. – K! ONLINE


Senegal yakin Mane dapat diturunkan
Oleh KOSMO!

30 Januari 2022, 1:30 pm
YAOUNDE, CAMEROON – Barisan perubatan Senegal menjadi unit paling penting untuk menentukan status sebenar Sadio Mane sebelum turun menghadapi aksi suku akhir Piala Negara-Negara Afrika (AFCON) menentang Equatorial Guinea awal pagi esok.
Walaupun Mane kini dikatakan berada dalam keadaan cukup baik, namun hanya pasukan perubatan pasukan yang boleh membuat keputusan dan penilaian akhir sama ada membenarkan penyerang prolifik Liverpool itu turun bermain ataupun sebaliknya.
Doktor Konfederasi Bola Sepak Afrika (CAF), Thulani Ngwenya sebelum ini sudah memberi jaminan bahawa Liverpool tidak perlu bimbang dengan keadaan penyerang itu kerana Senegal memiliki pasukan perubatan yang berkemampuan untuk membantu keadaan Mane.
“Kami mempunyai pasukan perubatan dan Senegal juga ada dua doktor pasukan. Saya tahu doktor pasukan sudah pun berkomunikasi dengan Liverpool yang pastinya akan dimaklumkan tentang situasi sebenar Mane.
“Selepas penilaian dan imbasan dibuat ke atas Mane, tiada sebarang kerosakan pada struktur di bahagian kepala tetapi tidak menolak kemungkinan berlakunya gegaran otak. Ketika melawatnya di hospital, saya dapat lihat Mane juga cukup bersemangat.
“Saya tidak pasti sama ada Mane bersedia untuk aksi selepas ini atau tidak. Keputusan hanya boleh dibuat oleh doktor pasukan yang sentiasa menguruskan keadaan Mane setiap hari,” katanya.

Sementara itu, bekas pemain Senegal dan Liverpool, Salif Diao yakin Mane akan turut serta dalam pasukan untuk aksi penting berdepan Equatorial Guinea di Stade Ahmadou Ahidjo awal pagi esok.
“Daripada apa yang saya faham, dia sudah mendapat kebenaran daripada doktor dan sepatutnya tidak ada masalah,” jelasnya. – AGENSI


Vlahovic pilih terima tawaran Juventus
Oleh KOSMO!

30 Januari 2022, 12:00 pm
TURIN – Dusan Vlahovic akhirnya menamatkan spekulasi mengenai masa depannya apabila melengkapkan perpindahan bernilai £62 juta (RM348.24 juta) dari Fiorentina ke Juventus kelmarin.
Pemain berusia 21 tahun itu kuat dikaitkan dengan perpindahan ke London untuk menyertai Arsenal sebelum ini tetapi membuat keputusan untuk terus kekal di Itali bersama Juventus.
Vlahovic yang meledak 20 gol dalam 24 aksi bersama Fiorentina dilaporkan telah bersetuju dengan beberapa terma peribadi dan kontrak yang ditandatanganinya menyaksikan dia meraih pendapatan sebanyak £5.8 juta (RM32.58 juta) semusim di Stadium Allianz.
Juventus mengakui sangat gembira apabila berjaya memenangi persaingan merebut khidmat Vlahovic sambil mengakui bahawa pemain terbaik di Serie A menyertai kelab berkenaan adalah suatu yang normal.
“Kemampuan fizikal, teknik permainan yang dimiliki, kehebatan, kelas semuanya penting untuk menjadikannya pemain terbaik. Ketenangan ketika di hadapan gol juga membuatkan Vlahovic menarik minat kami.
“Dia juga seorang penyerang yang tajam di dalam kotak penalti. 41 daripada 44 gol yang dijaringkannya dalam saingan Serie A bersama Fiorentina dilakukan dalam kotak penalti selain kemampuannya melakukan percubaan dengan baik.

“Statistik ini menunjukkan bahawa dia adalah seorang penggempur yang kami mahukan dan dia perlu bersama kelab ini,” kata kenyataan yang dikeluarkan oleh Juventus.
Keputusan Vlahovic memilih Juventus menyebabkan Arsenal terpaksa berputih mata dan perlu mengalihkan tumpuan mereka kepada beberapa penyerang lain termasuk Alexander Isak, Victor Osimhen, Luka Jovic dan Dominic Calvert-Lewin bagi menggantikan Pierre-Emerick Aubameyang. – AGENSI


Lady Gaga berlakon Joker 2?
Oleh MOHD. HAIKAL ISA

30 Januari 2022, 12:50 pm
TEKA-TEKI siapakah calon heroin dalam Joker 2 semakin terjawab apabila nama diva pop global, Lady Gaga disebut-sebut akan beraksi dalam naskhah berkenaan.
Menurut laporan portal hiburan, deuxmoi.world, Gaga atau nama sebenarnya, Stefani Joanne Angelina Germanotta dijangka menjayakan karakter villain kesayangan ramai, Harley Quinn di samping Jaoquin Phoenix.
“Saya ada sumber kuat memberitahu bahawa Joaquin Phoenix mahukan Rooney Mara sebagai watak utama wanita dalam filem sekuel Joker tetapi peranan tersebut diberikan kepada Lady Gaga,” ujar satu kenyataan seperti dipetik dari portal berkenaan.
Dikhabarkan bakal memulakan penggambaran tahun 2023, bagaimanapun belum ada pengesahan sama ada daripada pihak penerbit, Warner Bros Pictures dan DC Film termasuk Joaquin dan Gaga sendiri berkenaan ura-ura yang sedang rancak berterbangan dalam gelanggang Twitter ini.
Rata-rata peminat melahirkan rasa teruja berkenaan khabar angin tersebut dan tidak sabar untuk melibat kolaborasi perdana antara Joaquin dan pelantun lagu Bad Romance itu.
“Lady Gaga dan Joaquin Phoenix dalam Joker 2, akan datang 2023,” ciap seorang peminat dalam Twitter.

“Saya harap khabar angin Lady Gaga akan berlakon dalam Joker 2 adalah benar, sebab, bayangkan jelajah media (press tour) yang akan berlaku,” ciap netizen lain.
Terdahulu, Joaquin Phoenix menerusi Joker dinobatkan sebagai Pelakon Lelaki Terbaik Academy Awards ke-92 termasuk menerima sebanyak 11 pencalonan.
Gaga pula pernah menerima pencalonan Pelakon Wanita Terbaik anugerah berprestij sama pada edisi ke-91 menerusi filem A Star Is Born arahan Bradley Cooper yang turut meraih tujuh pencalonan lain. – K! ONLINE


‘Bukan masa nak fikir pasal jodoh’
Oleh SAIRUL ZAMRI MISRANI

30 Januari 2022, 1:29 pm
PETALING JAYA – Hampir 25 tahun bergelar duda dan bapa tunggal membuatkan pengacara popular Aznil Nawawi atau Pak Nil selesa dengan kehidupan yang dikecapi kini.
Pak Nil memberitahu, walaupun lama menyepi tanpa pasangan istimewa di sisi, itu bukan alasan buatnya terburu-buru mencari pasangan hidup seterusnya menamatkan zaman duda dan kembali berumah tangga.
Bagi Pak Nil, soal jodoh bukan lagi keutamaan buat dirinya kerana sejak tiga dekad lalu dia telah mencurahkan sepenuh rasa cinta dan jiwa terhadap kerja seninya.
“Anak tak pernah tanya pasal jodoh. Mereka pun tahu dan selalu nampak papa dia asyik sibuk dengan urusan kerja.
“Anak sulung saya juga jenis wanita berkerjaya. Soal kahwin bukan keutamaan lagi buat masa ini,” katanya ketika sesi pengumumannya sebagai duta Nakada baru-baru ini.

PENGACARA popular, Datuk Aznil Nawawi dilantik sebagai duta jenama kelengkapan dapur dan barang elektrik , Nakada.
Menurut Pak Nil, sebagai bapa dia sentiasa menggunakan pendekatan sama seperti ibu bapa lain mendidik anak supaya menjadi insan yang baik dan saling menghormati.

“Saya selalu ingatkan mereka untuk hormat kepada orang tua. Saya juga ajar mereka supaya pandai buat keputusan sendiri dengan betul.
“Paling utama dalam setiap langkah mereka, saya selalu ingatkan untuk fikir panjang dulu sebelum membuat keputusan atau bertindak,” katanya.
Mengulas sedikit mengenai pelantikannya yang dilihat masih relevan sebagai duta, Aznil berkata, dia menerima dengan hati terbuka selagi mana ada pihak yang masih mempercayainya.
“Sejak Mei tahun lalu saya dilantik jadi duta jenama kelengkapan dapur dan barang elektrik jenama Nakada. Kerja memasak pun jadi lebih senang dan jimat masa,” katanya. – K! ONLINE


KPWKM tubuh jawatankuasa khas kaji semula program Cashless
Oleh HARRITH HISHAM

30 Januari 2022, 1:11 pm
PETALING JAYA – Kementerian Pembangunan Wanita, Keluarga dan Masyarakat (KPWKM) bersetuju menubuhkan satu Jawatankuasa Khas bagi menilai semula perlaksanaan Program Bayaran Bantuan Kewangan Tanpa Tunai (Cashless) di bawah Jabatan Kebajikan Masyarakat (JKM).
Menterinya, Datuk Seri Rina Harun berkata, adalah wajar program itu diberi masa dan peluang bagi mewujudkan masyarakat celik digital tanpa meninggalkan orang kurang paya (OKU) mahupun warga emas selaras dengan Rangka Tindakan (Blueprint) Ekonomi Digital Negara 2021.
“Sebenarnya program ini masih di peringkat rintis atau percubaan dan hanya melibatkan penerima bantuan baharu di kawasan terpilih tanpa membabitkan penerima bantuan sedia ada.
“Kementerian juga telah menjalankan Kajian Kebolehlaksanaan program pada 14 Jun sehingga 10 Julai 2021 di seluruh lokasi projek rintis melibatkan seramai 1,066 penerima bantuan,” katanya pada sidang media di sini hari ini.
Menurut Rina, hasil daripada kajian menunjukkan majoriti peserta memberi sokongan kepada program itu kerana memudahkan mereka membuat kawalan perbelanjaan bagi menampung keperluan harian.
“Penerima bantuan menerima sepenuhnya bantuan yang melibatkan pembahagian 50 peratus secara tunai dan 50 peratus secara Cashless tanpa ada sebarang pemotongan.

“Sehingga Disember 2021, seramai 3,722 orang merupakan penerima bantuan baharu yang mengikuti projek rintis Cashless ini,” ujarnya.
Jelasnya lagi, pelaksanaan program itu memberi banyak kelebihan termasuk mendidik penerima bantuan mengurus perbelanjaan wang bantuan secara berhemah dan tidak boleh disalahgunakan oleh penerima untuk membeli rokok dan arak.
Sementara itu, Rina menjelaskan kepada badan bukan kerajaan (NGO) yang datang menghantar memorandum tempoh hari tidak pernah diabaikan.
“Pihak kementerian akan menjemput semula NGO OKU dan badan-badan berkaitan serta kumpulan yang menghantar memorandum ini ke satu forum atau majlis bagi menerangkan sekali lagi dengan terperinci berkaitan program ini,” jelasnya. -K!ONLINE


Rooney dedah tolak tawaran Everton, fokus pulihkan Derby
Oleh KOSMO!

30 Januari 2022, 1:00 pm
LONDON – Wayne Rooney mendedahkan bahawa beliau menolak peluang untuk ditawarkan kontrak sebagai pengurus Everton kerana mahu membantu pasukannya Derby County kembali dalam keadaan stabil.
Rooney memikul tugas besar menyelesaikan krisis Derby dalam saingan Liga Kejuaraan disebut-sebut sebagai antara calon untuk mengisi jawatan di Goodison Park menggantikan Rafa Benitez yang dipecat sebelum ini.
Biarpun mengakui tawaran berkenaan sangat bermakna terutama kembali ke kelab zaman kanak-kanaknya sebagai pengurus, namun bekas kapten England itu membuat keputusan untuk menolak tawaran berkenaan ketika ini.
“Mereka membuka tawaran dan meminta saya untuk menghadiri sesi temu duga untuk jawatan berkenaan tetapi saya terpaksa menolaknya.
“Saya percaya satu hari nanti, saya akan menjadi pengurus dalam saingan Liga Perdana Inggeris dan saya bersedia. Jika tawaran itu kembali lagi sebagai pengurus Everton, saya akan sangat gembira.
“Ia keputusan yang sukar untuk saya buat (menolak tawaran Everton) tetapi saya mempunyai tugas penting bersama Derby,” katanya.

Everton ketika ini masih belum menemui pengganti Benitez dan hanya melantik Duncan Ferguson sebagai pengurus sementara dengan berdepan kekalahan pertama apabila tewas 0-1 kepada Aston Villa sebelum ini. – AGENSI


Wanita cemas dikejar peminta sedekah
Oleh ALWANI ZAFIRAH

30 Januari 2022, 12:51 pm
PETALING JAYA – Seorang wanita mendakwa dirinya berdepan detik cemas kerana dikejar seorang lelaki peminta sedekah yang mahu meminta wang daripadanya baru-baru ini.
Menerusi perkongsian @mya_ashwarofficial di media sosial, lelaki peminta sedekah tersebut bertindak mengejarnya selepas dia enggan memberi wang kepadanya.
“Sebenarnya dia nak minta sedekah, tetapi apabila saya cakap tiada (wang), saya harap dia faham dan terus pergi. Dia tidak pergi dan kejar saya seolah-olah mahu mendesak,” katanya.
Kata wanita itu lagi, semasa kejadian dia dalam perjalanan pulang dari kerja dan ingin menuju ke ruangan parkir kereta.
“Masa itu saya seorang sahaja dan rasa cemas, mujur sempat pergi berdekatan seorang wanita lain yang berada di ruangan parkir yang sama.
“Nasib baik lelaki tersebut tidak bertindak agresif dan terus pergi selepas itu,” katanya.

Sementara itu, dalam sebuah hantaran lain dimuat naik Mya memaparkan seorang wanita berusia lingkungan 30-an bertindak kasar kepada orang ramai ketika meminta sedekah.
Justeru, dia berharap pihak berkuasa dapat mengambil tindakan ke atas aktiviti mengemis secara paksa kerana bimbang akan membahayakan keselamatan orang awam terutama wanita.
Orang ramai yang membaca pendedahan Mya di media sosial memberi pelbagai reaksi dan ada yang mendakwa mereka pernah mengalami situasi hampir sama.
“Jaga diri yang keluar sendiri terutamanya sekitar Kuala Lumpur, bahaya ada dimana-mana,” kata Mehmet Izudin Gul.
“Saya pernah kena macam ini, tetapi situasi lain sedikit apabila saya berada dalam kereta dan peminta sedekah itu kejar saya,” kata Nanieyy. – K! ONLINE


Pogba sanggup kekal di Man. United
Oleh KOSMO!

30 Januari 2022, 12:30 pm
MANCHESTER – Pemain tengah Manchester United, Paul Pogba dilaporkan sedia menandatangani kontrak baharu dan kekal di Old Trafford sekiranya Ralf Rangnick dilantik sebagai pengurus kekal pasukan itu.
Pogba, 28, masih belum beraksi dalam sebarang perlawanan sejak Rangnick dilantik sebagai pengurus interim pasukan itu apabila masih belum pulih daripada masalah kecederaan paha pada November lalu.
Masa depan pemain Perancis itu bersama United tidak menentu ketika kontraknya akan berakhir dalam tempoh lima bulan lagi dan proses rundingan untuk kontrak baharu juga dilaporkan sangat perlahan.
Laporan menyebut bahawa Pogba telah menolak tawaran United pada musim panas lalu menyebabkan dia mungkin akan meninggalkan pasukan itu secara percuma pada musim panan nanti.
Bagaimanapun, Pogba dilaporkan sangat teruja dengan pembaharuan yang dibawa oleh Rangnick untuk pasukan itu menyebabkan dia sedia membuat pusingan ‘U’ dan menandatangani kontrak baharu bersama pasukan itu.
Pengurus dari Jerman berkenaan dilaporkan berjaya menyakinkan Pogba bahawa pasukan itu mampu untuk menjadi lebih kuat pada masa akan datang dan khidmatnya sangat diperlukan . – AGENSI


Pemandu Nissan Navara direman tujuh hari
Oleh ABDUL RASHID ABDUL RAHMAN

30 Januari 2022, 1:27 pm
BENTONG – Pemandu kenderaan pacuan empat roda jenis Nissan Navara yang melanggar lampu merah dan merempuh sebuah kenderaan pelbagai guna (MPV) dalam kejadian kemalangan maut melibatkan empat beranak kelmarin ditahan reman selama tujuh hari.
Ketua Polis Daerah Bentong, Superintendan Zaiham Mohd. Kahar berkata, suspek yang berusia 44 tahun ditahan reman seminggu bermula semalam untuk siasatan lanjut.
“Perintah reman dikeluarkan Penolong Pendaftar Mahkamah Raub, Yusri Wanu Suki semalam sehingga 4 Februari depan dan suspek akan dituduh secepat mungkin,” katanya di sini hari ini.
Berita berkaitan: Suami dengar isteri jerit Allahuakbar
Kelmarin empat sekeluarga yang terdiri daripada ibu dan tiga anak maut selepas MPV jenis Toyota Velfire dinaiki mereka dirempuh sebuah pacuan empat roda di sebuah simpang lampu isyarat susur Lebuh Raya Centra Spine Road (CSR) berhampiran Kampung Lebu di sini.
Kenderaan pacuan empat roda dipandu seorang lelaki yang ditahan reman dalam kejadian kemalangan maut di simpang lampu isyarat susur lebuh raya CSR berhampiran Kampung Lebu di Bentong, Pahang.
Mangsa yang maut ialah Raihan Mohamad,43, dan tiga anaknya iaitu Ahda Dalili Mohd. Nazri,14; Ahmad Muaz,7, dan Ahda Imtinan,4, manakala pemandu MPV mengalami kecederaan ringan.

Susulan itu polis menemukan dadah dalam kenderaan pacuan empat roda jenis Nissan Navara dipandu lelaki berkenaan yang turut positif dadah jenis methmaphetamine.
Berita berkaitan: Mahu pakai telekung pergi kenduri petanda ajal
Zaiham dilaporkan berkata, hasil pemeriksaan polis dalam kenderaan dinaiki suspek menemukan satu tiub straw lutsinar berisi hablur jernih dipercayai dadah jenis syabu.
“Berdasarkan siasatan juga suspek mempunyai tujuh rekod lampau dan suspek akan direman untuk siasatan lanjut,”katanya.
Menurut beliau, suspek disiasat di bawah Seksyen 12(2) Akta Dadah Berbahaya 1952 yang jika sabit kesalahan boleh didenda tidak lebih RM100,000 atau penjara tidak lebih lima tahun atau kedua-duanya sekali.
Berita berkaitan: Dadah dalam pacuan empat roda
Katanya, suspek turut disiasat mengikut Seksyen 15 (1) (a) yang jika sabit kesalahan boleh didenda tidak melebihi RM5,000 atau penjara tidak lebih dua tahun dan pengawasan tidak kurang daripada dua tahun.
“Suspek turut disiasat di bawah Seksyen 44 (1) Akta Pengangkutan Jalan 1987 yang jika sabit kesalahan boleh dikenakan penjara tidak kurang 10 tahun dan didenda tidak kurang RM50,000,” katanya. – K! ONLINE


Enggan rujuk kembali punca isteri ditumbuk suami
Oleh MOHD. RAFIE AZIMI

31 Januari 2022, 11:43 pm
JITRA – Polis giat memburu seorang lelaki kerana disyaki mencederakan isterinya dengan cara menumbuk belakang badan serta menarik rambut wanita terbabit di Tasik Bandar Darulaman, di sini pada Sabtu lalu.
Video pergaduhan pasangan suami isteri tersebut tular di laman Facebook hari ini.
Ketua Polis Daerah Kubang Pasu, Superintendan Rodzi Abu Hassan berkata, kejadian dipercayai berlaku apabila suspek yang berusia 33 tahun naik berang selepas mangsa enggan kembali hidup bersamanya.
Katanya, pasangan suami isteri itu kini dalam proses untuk bercerai dan tinggal berasingan sejak 8 November lalu.
“Semasa kejadian, wanita yang berusia 22 tahun itu pergi ke kawasan tasik untuk mengambil anak perempuannya berusia enam tahun yang dijaga sementara oleh suspek.
“Bagaimanapun suspek dipercayai memukul mangsa menyebabkan dia menjerit meminta tolong sebelum orang awam datang membantu,” katanya dalam satu kenyataan di sini hari ini.

Menurutnya, suspek kemudian berhenti memukul mangsa dan melarikan diri apabila orang ramai menggertak akan membuat laporan polis.
Katanya, susulan kejadian itu, sepasukan polis dari Bahagian Siasatan Jenayah telah memeriksa sebuah rumah tidak bernombor di belakang pasar Changlun dekat sini kira-kira pukul 1 pagi semalam, namun premis tersebut berkunci serta tidak berpenghuni.
“Tindakan mengesan suspek masih giat dijalankan yang mana semakan mendapati suspek turut mempunyai rekod jenayah lampau melibatkan kes pukul iaitu mendatangkan kecederaan,” katanya. – K! ONLINE


Cubaan 20 PATI masuk negara ini gagal
Oleh NORHAYATI YAHAYA

31 Januari 2022, 9:02 pm
KLANG – Pasukan Gerakan Am (PGA) berjaya menahan 20 pendatang asing tanpa izin (PATI) di pesisir pantai Sungai Janggut, Jeram di sini, hari ini.
Kesemua PATI termasuk 12 wanita berusia 22 hingga 56 tahun itu diberkas kira-kira pukul 7 pagi.
Pegawai Pemerintah Batalion 4 PGA, Superintendan Rizal Mohamed berkata, penahanan itu hasil rondaan dilakukan pihaknya dengan PATI itu dipercayai memasuki negara ini melalui jalan laut menggunakan bot.
“Hasil pemeriksaan mendapati kesemua warga asing itu gagal mengemukakan sebarang dokumen perjalanan yang sah.
“Mereka telah dibawa ke Ibu Pejabat Polis Daerah (IPD) Kuala Selangor untuk tindakan lanjut dibawah Akta Imigresen 1959/1963,” katanya dalam kenyataan hari ini. -K!ONLINE


Kes Omicron tingkat penggunaan katil
Oleh SITI A'ISYAH SUKAIMI

31 Januari 2022, 8:45 pm
PUTRAJAYA – Kenaikan kes Covid-19 berkaitan dengan varian Omicron menyebabkan peningkatan penggunaan katil di hospital pada Minggu Epidemiologi (ME) keempat bermula daripada 23 hingga 29 Januari iaitu sebanyak tiga peratus, dengan kadar penggunaan 28.5 peratus serta purata jumlah penggunaan 2,837.
Dalam masa sama, penggunaan katil Pusat Kuarantin dan Rawatan Covid-19 (PKRC) turut menunjukkan peningkatan sebanyak enam peratus, dengan kadar penggunaan 39.9 peratus serta purata jumlah penggunaan 4,344.
Ketua Pengarah Kesihatan, Tan Sri Dr. Noor Hisham Abdullah berkata, peningkatan penggunaan katil PKRC berikutan peningkatan kluster pendidikan iaitu pelajar asrama akan dimasukkan ke PKRC sekiranya tiada tempat isolasi sesuai bagi mengurangkan risiko jangkitan kepada pelajar lain dan komuniti.
“Selain itu, terdapat peningkatan kes baharu sebanyak 34.6 peratus iaitu daripada 23,752 kes ME ketiga kepada 31,980 kes ME keempat. Purata kes aktif turut meningkat 14.0 peratus dengan purata sebanyak 40,473 kes (ME ketiga) kepada 46,158 kes (ME keempat).
“Kes kematian pula menunjukkan penurunan konsisten sebanyak 27.5 peratus sehingga mencapai dua angka iaitu dengan 74 kematian pada ME keempat berbanding 102 kematian pada ME ketiga dengan penurunan dicatatkan semenjak ME 52/2021. Kali terakhir kes kematian mingguan mencatat angka dua digit adalah pada ME 17/2021 iaitu sebanyak 95 kes,” katanya dalam satu kenyataan di sini hari ini.
Beliau berkata, purata kes memerlukan rawatan di Unit Rawatan Rapi (ICU) juga menurun 15.5 peratus iaitu 109 kes (ME keempat) berbanding 129 kes (ME ketiga) selain purata kes memerlukan alat bantuan pernafasan turut menurun 11.5 peratus iaitu 46 kes (ME keempat) berbanding 52 kes (ME ketiga). -K!ONLINE


Tular ‘orang minyak’ kembali mengganas
Oleh MOHD YUNUS YAKKUB

31 Januari 2022, 11:15 pm
SHAH ALAM – Aksi seorang lelaki tanpa pakaian dan memakai pelitup muka yang dikaitkan sebagai ‘orang minyak’ tular di media sosial hari ini.
Kejadian yang dikatakan di antara pukul 5 hingga 6 pagi Sabtu lalu itu didakwa berlaku di Seksyen 20 dengan pelakunya turut memakai lampu suluh ketika melakukan jenayah pecah rumah.
Berdasarkan perkongsian di laman aplikasi kumpulan WhatsApp menyatakan pelaku itu menceroboh dan mencuri sebuah rumah dalam keadaan berbogel.
“Perkongsian untuk semua. Orang minyak datang kembali,” katanya.
Sementara itu, Ketua Polis Daerah Shah Alam, Asisten Komisioner Baharudin Mat Taib menegaskan, setakat ini pihaknya belum menerima sebarang laporan berkaitannya. – K!ONLINE


Tarik lori terbabas guna motosikal
Oleh KOSMO!

31 Januari 2022, 10:00 pm
JAKARTA – Sebuah video tular di media sosial memaparkan beberapa pengguna jalan raya cuba membantu mengalihkan sebuah lori yang terbabas, lapor laman berita Suara.com.
Video itu dimuat naik menerusi akaun TikTok bernama @joni64031072857576.
Menerusi video yang dikongsikan, seorang lelaki berbaju biru sedang menggunakan sebuah motosikal dengan mengikat tali untuk menarik lori yang terbabas.
Kemudian, dua lelaki lain dilihat menarik tali yang sama dalam usaha membantu menggerakkan lori tersebut.
Bagaimanapun, usaha yang dilakukan mereka tidak membuahkan hasil.
Kejadian itu mendapat perhatian netizen di ruangan komen.

“Cuba dulu, pasti gagal,’’ tulis seorang netizen.
“Perkara pertama yang penting adalah kena yakin,’’ tulis netizen lain. – Agensi


Kluster baharu meningkat selepas semua sektor dibuka
Oleh SITI A'ISYAH SUKAIMI

31 Januari 2022, 9:09 pm
PUTRAJAYA – Kluster tempat kerja, kluster institusi pendidikan dan kluster komuniti merekodkan peningkatan pada Minggu Epidemiologi (ME) keempat bermula 23 hingga 29 Januari lalu, selari dengan pembukaan semua sektor sosial dan sesi persekolahan.
Berdasarkan perbandingan, 19 kluster tempat kerja dilaporkan pada ME keempat berbanding 18 kluster pada ME ketiga (meningkat 5.6 peratus), 81 kluster insitusi pendidikan berbanding 62 kluster (meningkat 30.6 peratus) dan empat kluster komuniti berbanding satu kluster (meningkat 300.0 peratus).
Ketua Pengarah Kesihatan, Tan Sri Dr. Noor Hisham Abdullah berkata, secara keseluruhan sebanyak 106 kluster baharu telah dilaporkan pada ME keempat dengan satu lagi ialah kluster kumpulan berisiko tinggi melibatkan dua kluster baharu.
Menurutnya, sehingga 29 Januari lalu, sejumlah 6,399 kluster telah direkodkan dan terdapat 291 kluster masih aktif iaitu peningkatan 29.3 peratus berbanding ME ketiga serta 40 kluster tamat iaitu peningkatan 2.6 peratus berbanding ME ketiga.
“Berkenaan peningkatan kluster institusi pendidikan, Kementerian Kesihatan (KKM) dan agensi-agensi berkaitan sentiasa berusaha untuk mengemas kini prosedur operasi standard (SOP) semasa dalam memastikan proses pembelajaran dapat berjalan lancar dan selamat,” ujarnya. -K!ONLINE


Lelaki terkejut lihat tanda harga selepas makan
Oleh KOSMO!

31 Januari 2022, 9:00 pm
JAKARTA – Netizen di media sosial Indonesia kecoh gara-gara sebuah video yang tular memperlihatkan senario seorang lelaki yang makan di sebuah warung tanpa melihat harga pada menu, lapor laman berita Suara.com.
Klip video itu dimuat naik dalam akaun TikTok bernama @bujangtiktokkk.
Menerusi video yang dikongsikan, lelaki tersebut mengaku tidak melihat harga pada menu sebelum makan di warung tersebut.
Walaupun dia dan beberapa rakan hanya memesan bubur, tetapi mereka tetap terkejut setelah mendapati harga sebenar hidangan tersebut.
Setelah kamera difokuskan pada tanda harga, baru mereka perasan bahawa ada beberapa contengan yang menggunakan pen berdakwat merah padanya.
Harga yang pada asalnya 8,000 rupiah (RM2.33) menjadi 85,000 rupiah (RM24.74) dan harga 10,000 rupiah (RM2.19) pula menjadi 100,000 rupiah (RM29.10).

Rata-rata netizen turut memberikan pendapat di ruangan komen.
“Nasib baik tak pesan banyak-banyak,’’ tulis seorang netizen.
“Ini bukan teknik pemasaran, tapi penipuan,’’ tulis netizen lain. – Agensi


Tahun Baharu Cina di Asia suram, dihantui kebimbangan penularan Omicron
Oleh KOSMO!

31 Januari 2022, 11:00 pm
SEOUL – Pihak berkuasa di seluruh Asia menggesa orang ramai tidak merantau untuk berkumpul bersama keluarga semasa perayaan Tahun Baharu Cina pada tahun ini berikutan kebimbangan penularan varian Covid-19 Omicron, lapor akhbar The Straits Times semalam.
Acara perayaan seperti pesta dan pertunjukan bunga api turut dibatalkan bagi mengelakkan perhimpunan besar-besaran sekali gus membendung penularan jangkitan Covid-19.
Pihak berkuasa di China turut membatalkan Chun Jie atau Festival Musim Bunga yang merupakan musim perayaan yang paling penting kepada rakyat negara itu. Ini dilakukan untuk mencegah sebarang lonjakan jangkitan yang boleh menjejaskan temasya Olimpik Musim Sejuk Beijing yang akan bermula pada 4 Februari ini.
Walaupun melaksanakan dasar sifar Covid-19 yang ketat, China masih mencatatkan 2,127 kes aktif koronavirus setakat 29 Januari lalu.
Dalam pada itu, Korea Selatan turut mengenakan sekatan pergerakan dengan melarang perhimpunan lebih daripada enam orang, manakala operasi perniagaan seperti restoran dan kafe dibenarkan sehingga pukul 9 malam sahaja.
Menurut Perdana Menteri Korea Selatan, Kim Boo-kyum pada 24 Januari lalu, aktiviti pulang ke kampung halaman adalah ibarat mencurah petrol ke dalam api yang marak.

Juga bimbang dengan penularan Covid-19, Manila bertindak mengharamkan pertunjukan tarian naga, bunga api dan perhimpunan besar-besaran di kawasan Chinatown di daerah Binondo yang didiami 1.35 juta kaum Cina di Filipina.
Mengumumkan pembatalan semua aktiviti pada malam tahun baharu di Binondo, Datuk Bandar Manila, Isko Moreno menggesa pegawai-pegawai untuk menguatkuasakan peraturan dan orang ramai mematuhinya bagi tujuan keselamatan.
Pertunjukan bunga api di Hanoi untuk meraikan perayaan Tet iaitu tahun baharu di Vietnam turut dibatalkan bagi mengurangkan risiko penularan Covid-19 dalam kalangan penduduk.
Namun, selepas empat gelombang jangkitan dan lebih 90 peratus golongan dewasa divaksin, pemerintah akhirnya mengizinkan orang ramai untuk menyambut perayaan Tet bersama keluarga masing-masing.
Sekatan perjalanan telah diminimumkan bagi membolehkan ratusan ribu orang pulang ke kampung halaman semasa cuti perayaan. – Agensi


Ahmad Yusof dilantik CEO baharu THHE
Oleh KOSMO!

31 Januari 2022, 11:22 pm
PETALING JAYA – TH Heavy Engineering Berhad (THHE), subsidari Urusharta Jamaah Sdn. Bhd. (UJSB), melantik Ahmad Yusof Mohamed sebagai Ketua Pegawai Eksekutif (CEO)  yang baharu berkuatkuasa  1 Februari 2022.
Lembaga Pengarah THHE  berkata, pihaknya mengalu-alukan kedatangan Ahmad Yusof yang memiliki lebih daripada 40 tahun pengalaman dalam bidang teknikal dan pengurusan dalam pelbagai bidang pembinaan kapal, pembaikan kapal serta dalam bidang minyak dan gas.
“Kami berkeyakinan bahawa melalui pengalamannya yang luas dan keupayaan sebagai seorang profesional veteran dalam industri bakal menjadi petanda yang baik  untuk Kumpulan seiring dengan pelan strategik serta memanfaatkan peluang yang berdaya maju,” katanya dalam kenyataan.

Ahmad Yusof yang sebelum ini dilantik sebagai Pengarah Bukan Eksekutif dalam THHE sejak Mac 2021 dan Pengerusi Jawatankuasa Eksekutif sejak bulan Oktober lalu telah berperanan dalam memacu visi Kumpulan, strategik hala tuju, polisi dan strukturnya.
Terbaharu, beliau telah menerajui inisiatif Kumpulan untuk mengukuhkan kedudukan kewangan dan prospek seiring dengan strategi regularisasi.
Pengalaman Ahmad Yusof sebelum ini adalah menerajui beberapa peringkat jawatan tertinggi seperti Ketua Pegawai Operasi  Grade One Marine Shipyard Sdn. Bhd., Ketua Pegawai Eksekutif MSET Shipbuilding Corporation Sdn. Bhd. and Ketua Operasi Muhibbah Marine Engineering Sdn. Bhd.

Beliau juga pernah berkhidmat di PSC Naval Dockyard Sdn. Bhd., Penang Ship & Construction Sdn. Bhd. serta Malaysia Shipyard and Engineering Sdn. Bhd.


Kes kemalangan di Selangor menurun 29.5 peratus
Oleh MOHAMAD NAUFAL MOHAMAD IDRIS

31 Januari 2022, 8:56 pm
SHAH ALAM – Jumlah kes kemalangan jalan raya di Selangor menurun sebanyak 29.5 peratus sepanjang Op Selamat 17 sempena Tahun Baharu Cina kali ini.
Ketua Polis Selangor, Datuk Arjunaidi Mohamed berkata, berdasarkan tempoh empat hari pelaksanaannya merekodkan sebanyak 1,163 kemalangan jalan raya berbanding 1,649 kes dalam Op Selamat 16 bagi tempoh yang sama.
“Jumlah kematian akibat kemalangan jalan raya turut menurun dengan empat sahaja berbanding 11 kematian sebelum ini.
“Ini menunjukkan orang ramai semakin mempunyai kesedaran tentang pemanduan berhemah di jalan raya,” katanya ketika ditemui pemberita selepas meninjau pelaksanaan Op Selamat 17 sempena Tahun Baharu Cina di tapak bekas Plaza Tol Sungai Rasau, hari ini.
Op Selamat 17 berlangsung selama 10 hari bermula 28 Januari hingga 6 Februari depan.
Arjunaidi menambah, pihaknya turut melakukan tindakan penguatkuasaan di beberapa jalan di Selangor yang sering berlaku kemalangan seperti di Persiaran Tengku Ampuan Rahimah, Persiaran Surian dan Jalan Lingkaran Tengah 2 (MRR2).

Mengulas mengenai tinjauan Op Selamat itu, beliau memaklumkan sejumlah 250 saman yang telah dikeluarkan dengan kesalahan paling banyak adalah tidak menggunakan lorong motosikal. -K!ONLINE


Covid-19: 3,232 kes sembuh, 4,774 kes harian
Oleh SITI A'ISYAH SUKAIMI

31 Januari 2022, 8:28 pm
PUTRAJAYA – Sebanyak 3,232 kes sembuh dilaporkan hari ini, menjadikan jumlah kumulatif kes sembuh daripada Covid-19 sebanyak 2,784,003 kes.
Ketua Pengarah Kesihatan, Tan Sri Dr. Noor Hisham Abdullah berkata, jangkitan baharu hari ini pula mencatatkan 4,774 kes termasuk 152 kes import, dengan jumlah keseluruhan kes positif Covid-19 sebanyak 2,870,758 kes.
“Daripada jumlah kes harian hari ini, 36 kes (0.8 peratus) adalah kategori tiga, empat dan lima serta 4,738 kes (99.2 peratus) lagi kategori satu dan dua.
“Terdapat 14 kluster baharu dikenal pasti hari ini dengan jumlah kluster tamat sebanyak 6,113 kluster serta 314 kluster aktif dilaporkan,” katanya dalam satu kenyataan di sini hari ini.
Tambah beliau, sebanyak 114 kes sedang dirawat di Unit Rawatan Rapi dan 62 kes memerlukan bantuan pernafasan.-K!ONLINE